amanoisuno/poet huggingface dataset:
飛龍引二首 一 李白
黃帝鑄鼎於荆山，鍊丹砂。丹砂成黃金，騎龍飛上太清家。雲愁海思令人嗟，宮中綵女顏如花。飄然揮手凌紫霞，從風縱體登鸞車。登鸞車，侍軒轅。遨遊青天中，其樂不可言。
飛龍引二首 二 李白
鼎湖流水清且閑，軒轅去時有弓劒。古人傳道留其間，後宮嬋娟多花顏。乘鸞飛煙亦不還，騎龍攀天造天關。造天關，聞天語，長雲河車載玉女。載玉女，過紫皇，紫皇乃賜白兔所擣之藥方，後天而老彫三光。下視瑤池見王母，蛾眉蕭颯如秋霜。
天馬歌 李白
天馬來出月支窟，背爲虎文龍翼骨。嘶青雲，振綠髮，蘭筋權奇走滅沒。騰崑崙，歷西極，四足無一蹶。雞鳴刷燕晡秣越，神行電邁躡慌惚。天馬呼，飛龍趨，目明長庚臆雙鳧。尾如流星首渴烏，口噴紅光汗溝朱。曾陪時龍躡天衢，羈金絡月照皇都。逸氣稜稜淩九區，白璧如山誰敢沽。回頭笑紫燕，但覺爾輩愚。天馬奔，戀君軒，駷躍驚矯浮雲飜。萬里足躑躅，遙瞻閶闔門。不逢寒風子，誰採逸景孫。白雲在青天，丘陵遠崔嵬。鹽車上峻坂，倒行逆施畏日晚。伯樂翦拂中道遺，少盡其力老棄之。願逢田子方，惻然爲我悲。雖有玉山禾，不能療苦飢。嚴霜五月凋桂枝，伏櫪銜冤摧兩眉。請君贖獻穆天子，猶堪弄影舞瑤池。
行路難三首 一 李白
金樽清酒斗十千，玉盤珍羞直萬錢。停杯投筯不能食，拔劒四顧心茫然。欲渡黃河冰塞川，將登太行雪滿山。閑來垂釣碧溪上，忽復乘舟夢日邊。行路難，行路難，多岐路，今安在。長風破浪會有時，直挂雲帆濟滄海。
行路難三首 二 李白
大道如青天，我獨不得出。羞逐長安社中兒，赤雞白狗賭梨栗。彈劒作歌奏苦聲，曳裾王門不稱情。淮陰市井笑韓信，漢朝公卿忌賈生。君不見昔時燕家重郭隗，擁篲折節無嫌猜。劇辛樂毅感恩分，輸肝剖膽效英才。昭王白骨縈爛草，誰人更掃黃金臺。行路難，歸去來。
行路難三首 三 李白
有耳莫洗潁川水，有口莫食首陽蕨。含光混世貴無名，何用孤高比雲月。吾觀自古賢達人，功成不退皆殞身。子胥既棄吳江上，屈原終投湘水濱。陸機雄才豈自保，李斯稅駕苦不早。華亭鶴唳詎可聞，上蔡蒼鷹何足道。君不見吳中張翰稱達生，秋風忽憶江東行。且樂生前一杯酒，何須身後千載名。
長相思 李白
長相思，在長安，絡緯秋啼金井闌。微霜淒淒簟色寒，孤燈不明思欲絕。卷帷望月空長歎，美人如花隔雲端。上有青冥之長天，下有淥水之波瀾。天長路遠魂飛苦，夢魂不到關山難。長相思，摧心肝。
上留田行 李白
行至上留田，孤墳何崢嶸。積此萬古恨，春草不復生。悲風四邊來，腸斷白楊聲。借問誰家地，埋沒蒿里塋。古老向余言，言是上留田。蓬科馬鬣今已平，昔之弟死兄不葬，他人於此舉銘旌。一鳥死，百鳥鳴，一獸走，百獸驚。桓山之禽別離苦，欲去迴翔不能征。田氏倉卒骨肉分，青天白日摧紫荆。交柯之木本同形，東枝顦顇西枝榮。無心之物尚如此，參商胡乃尋天兵。孤竹延陵，讓國揚名。高風緬邈，頹波激清。尺布之謠，塞耳不能聽。
春日行 李白
深宮高樓入紫清，金作蛟龍盤繡楹。佳人當窗弄白日，弦將手語彈鳴箏。春風吹落君王耳，此曲乃是昇天行。因出天池泛蓬瀛，樓船蹙沓波浪驚。三千雙蛾獻歌笑，撾鐘考鼓宮殿傾。萬姓聚舞歌太平，我無爲，人自寧。三十六帝欲相迎，仙人飄翩下雲軿。帝不去，留鎬京。安能爲軒轅，獨往入窅冥。小臣拜獻南山壽，陛下萬古垂鴻名。
前有一樽酒行二首 一 李白
春風東來忽相過，金樽淥酒生微波。落花紛紛稍覺多，美人欲醉朱顏酡。青軒桃李能幾何，流光欺人忽蹉砣。君起舞，日西夕，當年意氣不肯平，白髮如絲歎何益。
前有一樽酒行二首 二 李白
琴奏龍門之綠桐，玉壺美酒清若空。催弦拂柱與君飲，看朱成碧顏始紅。胡姬貌如花，當壚笑春風。笑春風，舞羅衣，君今不醉將安歸。
夜坐吟 李白
冬夜夜寒覺夜長，沈吟久坐坐北堂。冰合井泉月入閨，金缸青凝照悲啼。金缸滅，啼轉多。掩妾淚，聽君歌。歌有聲，妾有情。情聲合，兩無違。一語不入意，從君萬曲梁塵飛。
野田黃雀行 李白
遊莫逐炎洲翠，棲莫近吳宮燕。吳宮火起焚巢窠，炎洲逐翠遭網羅。蕭條兩翅蓬蒿下，縱有鷹鸇奈若何。
箜篌謠 李白
攀天莫登龍，走山莫騎虎。貴賤結交心不移，唯有嚴陵及光武。周公稱大聖，管蔡寧相容。漢謠一斗粟，不與淮南舂。兄弟尚路人，吾心安所從。他人方寸間，山海幾千重。輕言託朋友，對面九疑峯。開花必早落，桃李不如松。
雉朝飛 李白
麥隴青青三月時，白雉朝飛挾兩雌。錦衣繡翼何離褷，犢牧採薪感之悲。春天和，白日暖。啄食飲泉勇氣滿，爭雄鬬死繡頸斷。雉子班奏急管弦，傾心酒美盡玉椀。枯楊枯楊爾生稊，我獨七十而孤棲。彈弦寫恨意不盡，瞑目歸黃泥。
上雲樂 李白
金天之西，白日所沒。康老胡雛，生彼月窟。巉巖容儀，戌削風骨。碧玉炅炅雙目瞳，黃金拳拳兩鬢紅。華蓋垂下睫，嵩嶽臨上唇。不覩詭譎貌，豈知造化神。大道是文康之嚴父，元氣乃文康之老親。撫頂弄盤古，推車轉天輪。云見日月初生時，鑄冶火精與水銀。陽烏未出谷，顧兔半藏身。女媧戲黃土，團作愚下人。散在六合間，濛濛若沙塵。生死了不盡，誰明此胡是仙真。西海栽若木，東溟植扶桑。別來幾多時，枝葉萬里長。中國有七聖，半路頹洪荒。陛下應運起，龍飛入咸陽。赤眉立盆子，白水興漢光。叱咤四海動，洪濤爲簸揚。舉足蹋紫微，天關自開張。老胡感至德，東來進仙倡。五色師子，九苞鳳皇。是老胡雞犬，鳴舞飛帝鄉。淋漓颯沓，進退成行。能胡歌，獻漢酒。跪雙膝，立兩肘。散花指天舉素手，拜龍顏，獻聖壽。北斗戾，南山摧。天子九九八十一萬歲，長傾萬歲杯。
白鳩辭 李白
鏗鳴鐘，考朗鼓。歌白鳩，引拂舞。白鳩之白誰與隣，霜衣雪襟誠可珍。含哺七子能平均，食不噎，性安馴，首農政，鳴陽春。天子刻玉杖，鏤形賜耆人。白鷺之白非純真，外潔其色心匪仁。闕五德，無司晨，胡爲啄我葭下之紫鱗。鷹鸇鵰鶚，貪而好殺。鳳凰雖大聖，不願以爲臣。
日出行 李白
日出東方隈，似從地底來。歷天又入海，六龍所舍安在哉？其始與終古不息，人非元氣安得與之久裴徊。草不謝榮於春風，木不怨落於秋天。誰揮鞭策驅四運，萬物興歇皆自然。羲和羲和，汝奚汨沒於荒淫之波。魯陽何德，駐景揮戈。逆道違天，矯誣實多。吾將囊括大塊，浩然與溟涬同科。
胡無人 李白
嚴風吹霜海草凋，筋幹精堅胡馬驕。漢家戰士三十萬，將軍兼領霍嫖姚。流星白羽腰間插，劒花秋蓮光出匣。天兵照雪下玉關，虜箭如沙射金甲。雲龍風虎盡交回，太白入月敵可摧。敵可摧，旄頭滅，履胡之腸涉胡血。懸胡青天上，埋胡紫塞傍。胡無人，漢道昌。
北風行 李白
燭龍棲寒門，光曜猶旦開。日月照之何不及此，唯有北風號怒天上來。燕山雪花大如席，片片吹落軒轅臺。幽州思婦十二月，停歌罷笑雙蛾摧。倚門望行人，念君長城苦寒良可哀。別時提劒救邊去，遺此虎紋金鞞靫。中有一雙白羽箭，蜘蛛結網生塵埃。箭空在，人今戰死不復回。不忍見此物，焚之已成灰。黃河捧土尚可塞，北風雨雪恨難裁。
俠客行 李白
趙客縵胡纓，吳鉤霜雪明。銀鞍照白馬，颯沓如流星。十步殺一人，千里不留行。事了拂衣去，深藏身與名。閑過信陵飲，脫劒膝前橫。將炙啖朱亥，持觴勸侯嬴。三盃吐然諾，五嶽倒爲輕。眼花耳熱後，意氣素霓生。救趙揮金槌，邯鄲先震驚。千秋二壯士，烜赫大梁城。縱死俠骨香，不慙世上英。誰能書閤下，白首太玄經。
關山月 李白
明月出天山，蒼茫雲海間。長風幾萬里，吹度玉門關。漢下白登道，胡窺青海灣。由來征戰地，不見有人還。[戍]客望邊色，思歸多苦顏。高樓當此夜，歎息未應閑。
獨漉篇 李白
獨漉水中泥，水濁不見月。不見月尚可，水深行人沒。越鳥從南來，胡鷹亦北渡。我欲彎弓向天射，惜其中道失歸路。落葉別樹，飄零隨風。客無所托，悲與此同。羅幃舒卷，似有人開。明月直入，無心可猜。雄劒挂壁，時時龍鳴。不斷犀象，繡澀苔生。國耻未雪，何由成名。神鷹夢澤，不顧鴟鳶。爲君一擊，鵬[摶]鵬九天。
登高丘而望遠 李白
登高丘，望遠海。六鼇骨已霜，三山流安在。扶桑半摧折，白日沈光彩。銀臺金闕如夢中，秦皇漢武空相待。精衛費木石，黿鼉無所憑。君不見驪山茂陵盡灰滅，牧羊之子來攀登。盜賊劫寶玉，精靈竟何能。窮兵黷武今如此，鼎湖飛龍安可乘。
陽春歌 李白
長安白日照春空，綠楊結烟垂裊風。披香殿前花始紅，流芳發色繡戶中。繡戶中，相經過，飛燕皇后輕身舞，紫宮夫人絕世歌。
楊叛兒 李白
君歌楊叛兒，妾勸新豐酒。何許最關人，烏啼白門柳。烏啼隱楊花，君醉留妾家。博山爐中沈香火，雙煙一氣凌紫霞。
雙燕離 李白
雙燕復雙燕，雙飛令人羨。玉樓珠閣不獨棲，金窗繡戶長相見。柏梁失火去，因入吳王宮。吳宮又焚蕩，雛盡巢亦空。憔悴一身在，孀雌憶故雄。雙飛難再得，傷我寸心中。
山人勸酒 李白
蒼蒼雲松，落落綺皓。春風爾來爲阿誰，蝴蝶忽然滿芳草。秀眉霜雪顏桃花，骨青髓綠長美好。稱是秦時避世人，勸酒相歡不知老。各守麋鹿志，耻隨龍虎爭。歘起佐太子，漢王乃復驚。顧謂戚夫人，彼翁羽翼成。歸來商山下，泛若雲無情。舉觴酹巢由，洗耳何獨清。浩歌望嵩嶽，意氣還相傾。
于闐採花 李白
于闐採花人，自言花相似。明妃一朝西入胡，胡中美女多羞死。乃知漢地多名姝，胡中無花可方比。丹青能令醜者妍，無鹽翻在深宮裏。自古妬蛾眉，胡沙埋皓齒。
鞠歌行 李白
玉不自言如桃李，魚目笑之卞和耻。楚國青蠅何太多，連城白璧遭讒毀。荆山長號泣血人，忠臣死爲刖足鬼。聽曲知寧戚，夷吾因小妻。秦穆五羊皮，買死百里奚。洗拂青雲上，當時賤如泥。朝歌鼓刀叟，虎變磻谿中。一舉釣六合，遂荒營丘東。平生渭水曲，誰識此老翁。奈何今之人，雙目送飛鴻。
幽澗泉 李白
拂彼白石，彈吾素琴。幽澗愀兮流泉深，善手明徽高張清。心寂歷似千古，松颼飀兮萬尋。中見愁猨弔影而危處兮，呌秋木而長吟。客有哀時失職而聽者，淚淋浪以霑襟。乃緝商輟羽，潺湲成音。吾但寫聲發情於妙指，殊不知此曲之古今。幽澗泉，鳴深林。
王昭君二首 一 李白
漢家秦地月，流影照明妃。一上玉關道，天涯去不歸。漢月還從東海出，明妃西嫁無來日。燕支長寒雪作花，蛾眉憔悴沒胡沙。生乏黃金枉圖畫，死留青冢使人嗟。
王昭君二首 二 李白
昭君拂玉鞍，上馬啼紅頰。今日漢宮人，明朝胡地妾。
中山孺子妾歌 李白
中山孺子妾，特以色見珍。雖然不如延年妹，亦是當時絕世人。桃李出深井，花豔驚上春。一貴復一賤，關天豈由身。芙蓉老秋霜，團扇羞網塵。戚姬髡髮入舂市，萬古共悲辛。
荆州歌 李白
白帝城邊足風波，瞿塘五月誰敢過。荆州麥熟繭成蛾，繅絲憶君頭緒多，撥穀飛鳴奈妾何。
雉子斑 李白
辟邪伎作鼓吹驚，雉子班之奏曲成，喔咿振迅欲飛鳴。扇錦翼，雄風生。雙雌同飲啄，趫悍誰能爭。乍向草中耿介死，不求黃金籠下生。天地至廣大，何惜遂物情。善卷讓天子，務光亦逃名。所貴曠士懷，朗然合太清。
有所思 李白
我思仙人乃在碧海之東隅，海寒多天風，白波連山倒蓬壺。長鯨噴湧不可涉，撫心茫茫淚如珠。西來青鳥東飛去，願寄一書謝麻姑。
久別離 李白
別來幾春未還家，玉窗五見櫻桃花。況有錦字書，開緘使人嗟。至此腸斷彼心絕，雲鬟綠鬢罷梳結，愁如回飆亂白雪。去年寄書報陽臺，今年寄書重相催。東風兮東風，爲我吹行雲使西來。待來竟不來，落花寂寂委清苔。
白頭吟 李白
錦水東北流，波蕩雙鴛鴦。雄巢漢宮樹，雌弄秦草芳。寧同萬死碎綺翼，不忍雲間兩分張。此時阿嬌正嬌妬，獨坐長門愁日暮。但願君恩顧妾深，豈惜黃金買詞賦。相如作賦得黃金，丈夫好新多異心。一朝將聘茂陵女，文君因贈白頭吟。東流不作西歸水，落花辭條羞故林。兔絲固無情，隨風任傾倒。誰使女蘿枝，而來强縈抱。兩草猶一心，人心不如草。莫卷龍鬚席，從他生網絲。且留琥珀枕，或有夢來時。覆水再收豈滿杯，棄妾已去難重迴。古來得意不相負，祇今惟見青陵臺。
採蓮曲 李白
若耶谿傍採蓮女，笑隔荷花共人語。日照新妝水底明，風飄香袂空中舉。岸上誰家遊冶郎，三三五五暎垂楊。紫騮嘶入落花去，見此踟躕空斷腸。
臨江王節士歌 李白
洞庭白波木葉稀，燕鴻始入吳雲飛。吳雲寒，燕鴻苦，風號沙宿瀟湘浦。節士悲秋淚如雨，白日當天心。照之可以事明主，壯士憤，雄風生。安得倚天劒，跨海斬長鯨。
司馬將軍歌 李白
狂風吹古月，竊弄章華臺。北落明星動光彩，南征猛將如雲雷。手中電擊倚天劒，直斬長鯨海水開。我見樓船壯心目，頗似龍驤下三蜀。揚兵習戰張虎旗，江中白浪如銀屋。身居玉帳臨河魁，紫髯若戟冠崔嵬。細柳開營揖天子，始知灞上爲嬰孩。羌笛橫吹阿嚲迴，向月樓中吹落梅。將軍自起舞長劒，壯士呼聲動九垓。功成獻凱見明主，丹青畫象麒麟臺。
君道曲 李白
大君若天覆，廣運無不至。軒后爪牙嘗先太山稽，如心之使臂。小白鴻翼於夷吾，劉葛魚水本無二。土校可成牆，積德爲厚地。
結襪子 李白
燕南壯士吳門豪，筑中置鉛魚隱刀。感君恩重許君命，太山一擲輕鴻毛。
結客少年場行 李白
紫燕黃金瞳，啾啾搖綠鬉。平明相馳逐，結客洛門東。少年學劒術，凌轢白猨公。珠袍曳錦帶，匕首插吳鴻。由來萬夫勇，挾此生雄風。託交從劇孟，買醉入新豐。笑盡一杯酒，殺人都市中。羞道易水寒，從令日貫虹。燕丹事不立，虛沒秦帝宮。舞陽死灰人，安可與成功。
長干行二首 一 李白
妾髮初覆額，折花門前劇。郎騎竹馬來，繞牀弄青梅。同居長干里，兩小無嫌猜。十四爲君婦，羞顏未嘗開。低頭向暗壁，千喚不一迴。十五始展眉，願同塵與灰。常存抱柱信，豈上望夫臺。十六君遠行，瞿塘灩澦堆。五月不可觸，猨聲天上哀。門前遲行跡，一一生綠苔。苔深不能掃，落葉秋風早。八月胡蝶來，雙飛西園草。感此傷妾心，坐愁紅顏老。早晚下三巴，預將書報家。相迎不道遠，直至長風沙。
長干行二首 二 李白
憶妾深閨裏，煙塵不曾識。嫁與長干人，沙頭候風色。五月南風興，思君下巴陵。八月西風起，想君發揚子。去來悲如何，見少離別多。湘潭幾日到，妾夢越風波。昨夜狂風度，吹折江頭樹。淼淼暗無邊，行人在何處？好乘浮雲驄，佳期蘭渚東。鴛鴦綠蒲上，翡翠錦屏中。自憐十五餘，顏色桃花紅。那作商人婦，愁水復愁風。
古朗月行 李白
小時不識月，呼作白玉盤。又疑瑤臺鏡，飛在白雲端。仙人垂兩足，桂樹作團團。白兔擣藥成，問言與誰餐。蟾蜍蝕圓影，大明夜已殘。羿昔落九烏，天人清且安。陰精此淪惑，去去不足觀。憂來其如何，悽愴摧心肝。
上之回 李白
三十六離宮，樓臺與天通。閣道步行月，美人愁烟空。恩疎寵不及，桃李傷春風。淫樂意何極，金輿向回中。萬乘出黃道，千旗揚彩虹。前軍細柳北，後騎甘泉東。豈問渭川老，寧邀襄野童。但慕瑤池宴，歸來樂未窮。
獨不見 李白
白馬誰家子，黃龍邊塞兒。天山三丈雪，豈是遠行時。春蕙忽秋草，莎雞鳴西池。風摧寒椶響，月入霜閨悲。憶與君別年，種桃齊蛾眉。桃今百餘尺，花落成枯枝。終然獨不見，流淚空自知。
白紵辭三首 一 李白
揚清歌，發皓齒，北方佳人東隣子。且吟白紵停綠水，長袖拂面爲君起。寒雲夜卷霜海空，胡風吹天飄塞鴻。玉顏滿堂樂未終，館娃日落歌吹濛。
白紵辭三首 二 李白
月寒江清夜沈沈，美人一笑千黃金。垂羅舞縠揚哀音，郢中白雪且莫吟。子夜吳歌動君心，動君心，冀君賞。願作天池雙鴛鴦，一朝飛去青雲上。
白紵辭三首 三 李白
吳刀剪綵縫舞衣，明妝麗服奪春暉。揚眉轉袖若雪飛，傾城獨立世所稀。激楚結風醉忘歸，高堂月落燭已微，玉釵挂纓君莫違。
鳴雁行 李白
胡雁鳴，辭燕山，昨發委羽朝度關。一一銜蘆枝，南飛散落天地間。連行接翼往復還，客居煙波寄湘吳。凌霜觸雪毛體枯，畏逢矰繳驚相呼。聞弦虛墜良可吁，君更彈射何爲乎。
妾薄命 李白
漢帝寵阿嬌，貯之黃金屋。咳唾落九天，隨風生珠玉。寵極愛還歇，妬深情却疎。長門一步地，不肯暫迴車。雨落不上天，水覆難再收。君情與妾意，各自東西流。昔日芙蓉花，今成斷根草。以色事他人，能得幾時好。
幽州胡馬客歌 李白
幽州胡馬客，綠眼虎皮冠。笑拂兩隻箭，萬人不可干。彎弓若轉月，白雁落雲端。雙雙掉鞭行，遊獵向樓蘭。出門不顧後，報國死何難。天驕五單于，狼戾好兇殘。牛馬散北海，割鮮若虎餐。雖居燕支山，不道朔雪寒。婦女馬上笑，顏如赬玉盤。飜飛射鳥獸，花月醉雕鞍。旄頭四光芒，爭戰若蜂攢。白刃灑赤血，流沙爲之丹。名將古誰是，疲兵良可歎。何時天狼滅，父子得閑安。
門有車馬客行 李白
門有車馬賓，金鞍曜朱輪。謂從丹霄落，乃是故鄉親。呼兒掃中堂，坐客論悲辛。對酒兩不飲，停觴淚盈巾。歎我萬里遊，飄飄三十春。空談帝王略，紫綬不挂身。雄劒藏玉匣，陰符生素塵。廓落無所合，流離湘水濱。借問宗黨間，多爲泉下人。生苦百戰役，死託萬鬼隣。北風揚胡沙，埋翳周與秦。大運且如此，蒼穹寧匪仁。惻愴竟何道，存亡任大鈞。
君子有所思行 李白
紫閣連終南，青冥天倪色。凭崖望咸陽，宮闕羅北極。萬井驚畫出，九衢如弦直。渭水銀河清，橫天流不息。朝野盛文物，衣冠何翕赩。廄馬散連山，軍容威絕域。伊臯運元化，衛霍輸筋力。歌鐘樂未休，榮去老還逼。圓光過滿缺，太陽移中昃。不散東海金，何爭西飛匿。無作牛山悲，惻愴淚沾臆。
東海有勇婦 李白
梁山感杞妻，慟哭爲之傾。金石忽蹔開，都由激深情。東海有勇婦，何慚蘇子卿。學劒越處子，超然若流星。損軀報夫讎，萬死不顧生。白刃耀素雪，蒼天感精誠。十步兩躩躍，三呼一交兵。斬首掉國門，蹴踏五藏行。豁此伉儷憤，粲然大義明。北海李使君，飛章奏天庭。捨罪警風俗，流芳播滄瀛。名在列女籍，竹帛已光榮。淳于免詔獄，漢主爲緹縈。津妾一櫂歌，脫父於嚴刑。十子若不肖，不如一女英。豫讓斬空衣，有心竟無成。要離殺慶忌，壯夫所素輕。妻子亦何辜，焚之買虛聲。豈如東海婦，事立獨揚名。
黃葛篇 李白
黃葛生洛溪，黃花自綿冪。青烟蔓長條，繚繞幾百尺。閨人費素手，採緝作絺綌。縫爲絕國衣，遠寄日南客。蒼梧大火落，暑服莫輕擲。此物雖過時，是妾手中跡。
白馬篇 李白
龍馬花雪毛，金鞍五陵豪。秋霜切玉劒，落日明珠袍。鬬雞事萬乘，軒蓋一何高。弓摧南山虎，手接太行猱。酒後競風采，三杯弄寶刀。殺人如剪草，劇孟同遊遨。發憤去函谷，從軍向臨洮。叱咤萬戰場，匈奴盡奔逃。歸來使酒氣，未肯拜蕭曹。羞入原憲室，荒淫隱蓬蒿。
鳳吹笙曲 李白
仙人十五愛吹笙，學得崑丘彩鳳鳴。始聞鍊氣餐金液，復道朝天赴玉京。玉京迢迢幾千里，鳳笙去去無窮已。欲歎離聲發絳脣，更嗟別調流纖指。此時惜別詎堪聞，此地相看未忍分。重吟真曲和清吹，却奏仙歌響綠雲。綠雲紫氣向函關，訪道應尋緱氏山。莫學吹笙王子晉，一遇浮丘斷不還。
怨歌行 李白
十五入漢宮，花顏笑春紅。君王選玉色，侍寢金屏中。薦枕嬌夕月，卷衣戀春風。寧知趙飛燕，奪寵恨無窮。沈憂能傷人，綠鬢成霜蓬。一朝不得意，世事徒爲空。鷫鸘換美酒，舞衣罷雕龍。寒苦不忍言，爲君奏絲桐。腸斷弦亦絕，悲心夜忡忡。
塞下曲六首 一 李白
五月天山雪，無花祗有寒。笛中聞折柳，春色未曾看。曉戰隨金鼓，宵眠抱玉鞍。願將腰下劒，直爲斬樓蘭。
塞下曲六首 二 李白
天兵下北荒，胡馬欲南飲。橫戈從百戰，直爲銜恩甚。握雪海上餐，拂沙隴頭寢。何當破月氏，然後方高枕。
塞下曲六首 三 李白
駿馬似風飆，鳴鞭出渭橋。彎弓辭漢月，插羽破天驕。陣解星芒盡，營空海霧消。功成畫麟閣，獨有霍嫖姚。
塞下曲六首 四 李白
白馬黃金塞，雲砂遶夢思。那堪愁苦節，遠憶邊城兒。螢飛秋窗滿，月度霜閨遲。摧殘梧桐葉，蕭颯沙棠枝。無時獨不見，流淚空自知。
塞下曲六首 五 李白
塞虜乘秋下，天兵出漢家。將軍分虎竹，戰士臥龍沙。邊月隨弓影，胡霜拂劒花。玉關殊未入，少婦莫長嗟。
塞下曲六首 六 李白
烽火動沙漠，連照甘泉雲。漢皇按劒起，還召李將軍。兵氣天上合，鼓聲隴底聞。橫行負勇氣，一戰淨妖氛。
來日大難 李白
來日一身，攜糧負薪。道長食盡，苦口焦脣。今日醉飽，樂過千春。仙人相存，誘我遠學。海淩三山，陸憩五嶽。乘龍天飛，目瞻兩角。授以仙藥，金丹滿握。蟪蛄蒙恩，深愧短促。思填東海，强銜一木。道重天地，軒師廣成。蟬翼九五，以求長生。下士大笑，如蒼蠅聲。
玉階怨 李白
玉階生白露，夜久侵羅襪。却下水晶簾，玲瓏望秋月。
襄陽曲四首 一 李白
襄陽行樂處，歌舞白銅鞮。江城回淥水，花月使人迷。
襄陽曲四首 二 李白
山公醉酒時，酩酊高陽下。頭上白接䍦，倒著還騎馬。
襄陽曲四首 三 李白
峴山臨漢江，水綠沙如雪。上有墮淚碑，青苔久磨滅。
襄陽曲四首 四 李白
且醉習家池，莫看墮淚碑。山公欲上馬，笑殺襄陽兒。
大堤曲 李白
漢水臨襄陽，花開大堤暖。佳期大堤下，淚向南雲滿。春風無復情，吹我夢魂散。不見眼中人，天長音信斷。
宮中行樂詞八首 一 李白
小小生金屋，盈盈在紫微。山花插寶髻，石竹繡羅衣。每出深宮裏，常隨步輦歸。只愁歌舞散，化作綵雲飛。
宮中行樂詞八首 二 李白
柳色黃金嫩，梨花白雪香。玉樓巢翡翠，金殿鎖鴛鴦。選妓隨雕輦，徵歌出洞房。宮中誰第一，飛燕在昭陽。
宮中行樂詞八首 三 李白
盧橘爲秦樹，蒲萄出漢宮。煙花宜落日，絲管醉春風。笛奏龍吟水，簫鳴鳳下空。君王多樂事，還與萬方同。
宮中行樂詞八首 四 李白
玉樹春歸日，金宮樂事多。後庭朝未入，輕輦夜相過。笑出花間語，嬌來竹下歌。莫教明月去，留著醉嫦蛾。
宮中行樂詞八首 五 李白
繡戶香風暖，紗窗曙色新。宮花爭笑日，池草暗生春。綠樹聞歌鳥，青樓見舞人。昭陽桃李月，羅綺自相親。
宮中行樂詞八首 六 李白
今日明光裏，還須結伴遊。春風開紫殿，天樂下朱樓。豔舞全知巧，嬌歌半欲羞。更憐花月夜，宮女笑藏鉤。
宮中行樂詞八首 七 李白
寒雪梅中盡，春風柳上歸。宮鶯嬌欲醉，簷燕語還飛。遲日明歌席，新花豔舞衣。晚來移綵仗，行樂泥光輝。
宮中行樂詞八首 八 李白
水綠南薰殿，花紅北闕樓。鶯歌聞太液，鳳吹繞瀛洲。素女鳴珠珮，天人弄綵毬。今朝風日好，宜入未央遊。
清平調詞三首 一 李白
雲想衣裳花想容，春風拂檻露華濃。若非羣玉山頭見，會向瑤臺月下逢。
清平調詞三首 二 李白
一枝穠豔露凝香，雲雨巫山枉斷腸。借問漢宮誰得似，可憐飛燕倚新妝。
清平調詞三首 三 李白
名花傾國兩相歡，長得君王帶笑看。觧釋春風無限恨，沈香亭北倚闌干。
入朝曲 李白
金陵控海浦，淥水帶吳京。鐃歌列騎吹，颯沓引公卿。槌鐘速嚴妝，伐鼓啓重城。天子憑玉几，劒履若雲行。日出照萬戶，簪裾爛明星。朝罷沐浴閑，遨遊閬風亭。濟濟雙闕下，歡娛樂恩榮。
秦女休行 李白
西門秦氏女，秀色如瓊花。手揮白楊刀，清晝殺讐家。羅袖灑赤血，英氣凌紫霞。直上西山去，關吏相邀遮。壻爲燕國王，身被詔獄加。犯刑若履虎，不畏落爪牙。素頸未及斷，摧眉伏泥沙。金雞忽放赦，大辟得寬賒。何慙聶政姊，萬古共驚嗟。
秦女卷衣 李白
天子居未央，妾侍卷衣裳。顧無紫宮寵，敢拂黃金牀。水至亦不去，熊來尚可當。微身奉日月，飄若螢之光。願君采葑菲，無以下體妨。
東武吟 李白
好古笑流俗，素聞賢達風。方希佐明主，長揖辭成功。白日在高天，迴光燭微躬。恭承鳳凰詔，歘起雲蘿中。清切紫霄迥，優游丹禁通。君王賜顏色，聲價凌煙虹。乘輿擁翠蓋，扈從金城東。寶馬麗絕景，錦衣入新豐。依巖望松雪，對酒鳴絲桐。因學揚子雲，獻賦甘泉宮。天書美片善，清芬播無窮。歸來入咸陽，談笑皆王公。一朝去金馬，飄落成飛蓬。賓客日疎散，玉樽亦已空。才力猶可倚，不慙世上雄。閑作東武吟，曲盡情未終。書此謝知己，吾尋黃綺翁。
邯鄲才人嫁爲廝養卒婦 李白
妾本崇臺女，揚蛾入丹闕。自倚顏如花，寧知有凋歇。一辭玉階下，去若朝雲沒。每憶邯鄲城，深宮夢秋月。君王不可見，惆悵至明發。
出自薊北門行 李白
虜陣橫北荒，胡星耀精芒。羽書速驚電，烽火晝連光。虎竹救邊急，戎車森已行。明主不安席，按劒心飛揚。推轂出猛將，連旗登戰場。兵威衝絕幕，殺氣凌穹蒼。列卒赤山下，開營紫塞傍。孟冬風沙緊，旌旗颯凋傷。畫角悲海月，征衣卷天霜。揮刃斬樓蘭，彎弓射賢王。單于一平蕩，種落自奔亡。收功報天子，行歌歸咸陽。
北上行 李白
北上何所苦，北上緣太行。磴道盤且峻，巉巖凌穹蒼。馬足蹶側石，車輪摧高岡。沙塵接幽州，烽火連朔方。殺氣毒劒戟，嚴風裂衣裳。奔鯨夾黃河，鑿齒屯洛陽。前行無歸日，返顧思舊鄉。慘戚冰雪裏，悲號絕中腸。尺布不掩體，皮膚劇枯桑。汲水澗谷阻，採薪隴坂長。猛虎又掉尾，磨牙皓秋霜。草木不可餐，飢飲零露漿。歎此北上苦，停驂爲之傷。何日王道平，開顏覩天光。
短歌行 李白
白日何短短，百年苦易滿。蒼穹浩茫茫，萬劫太極長。麻姑垂兩鬢，一半已成霜。天公見玉女，大笑億千場。吾欲攬六龍，迴車挂扶桑。北斗酌美酒，勸龍各一觴。富貴非所願，與人駐顏光。
空城雀 李白
嗷嗷空城雀，身計何戚促。本與鷦鷯羣，不隨鳳凰族。提攜四黃口，飲乳未嘗足。食君糠粃餘，嘗恐烏鳶逐。耻涉太行險，羞營覆車粟。天命有定端，守分絕所欲。
發白馬 李白
將軍發白馬，旌節度黃河。簫鼓聒川嶽，滄溟湧濤波。武安有振瓦，易水無寒歌。鐵騎若雪山，飲流涸滹沱。揚兵獵月窟，轉戰略朝那。倚劒登燕然，邊烽列嵯峨。蕭條萬里外，耕作五原多。一掃清大漠，包虎戢金戈。
陌上桑 李白
美女渭橋東，春還事蠶作。五馬如飛龍，青絲結金絡。不知誰家子，調笑來相謔。妾本秦羅敷，玉顏豔名都。綠條映素手，採桑向城隅。使君且不顧，況復論秋胡。寒螿愛碧草，鳴鳳棲青梧。託心自有處，但怪旁人愚。徒令白日暮，高駕空踟躕。
枯魚過河泣 李白
白龍改常服，偶被豫且制。誰使爾爲魚，徒勞訴天帝。作書報鯨鯢，勿恃風濤勢。濤落歸泥沙，翻遭螻蟻噬。萬乘慎出入，柏人以爲識。
相逢行 李白
朝騎五花馬，謁帝出銀臺。秀色誰家子，雲車珠箔開。金鞭遙指點，玉勒近遲回。夾轂相借問，疑從天上來。蹙入青綺門，當歌共銜杯。銜杯暎歌扇，似月雲中見。相見不得親，不如不相見。相見情已深，未語可知心。胡爲守空閨，孤眠愁錦衾。錦衾與羅幃，纏綿會有時。春風正澹蕩，暮雨來何遲。願因三青鳥，更報長相思。光景不待人，須臾髮成絲。當年失行樂，老去徒傷悲。持此道密意，毋令曠佳期。
君馬黃 李白
君馬黃，我馬白。馬色雖不同，人心本無隔。共作遊冶盤，雙行洛陽陌。長劒既照曜，高冠何赩赫。各有千金裘，俱爲五侯客。猛虎落陷穽，壯夫時屈厄。相知在急難，獨好亦何益。
擬古 李白
融融白玉輝，暎我青蛾眉。寶鏡似空水，落花如風吹。出門望帝子，蕩漾不可期。安得黃鶴羽，一報佳人知。
折楊柳 李白
垂楊拂綠水，搖豔東風年。花明玉關雪，葉暖金牕煙。美人結長想，對此心淒然。攀條折春色，遠寄龍庭前。
少年子 李白
青雲年少子，挾彈章臺左。鞍馬四邊開，突如流星過。金丸落飛鳥，夜入瓊樓臥。夷齊是何人，獨守西山餓。
紫騮馬 李白
紫騮行且嘶，雙翻碧玉蹄。臥流不肯渡，似惜錦障泥。白雪關山遠，黃雲海戍迷。揮鞭萬里去，安得念春閨。
少年行二首 一 李白
擊筑飲美酒，劒歌易水湄。經過燕太子，結託幷州兒。少年負壯氣，奮烈自有時。因擊魯句踐，爭博勿相欺。
少年行二首 二 李白
五陵年少金市東，銀鞍白馬度春風。落花踏盡遊何處，笑入胡姬酒肆中。
白鼻騧 李白
銀鞍白鼻騧，綠地障泥錦。細雨春風花落時，揮鞭直就胡姬飲。
豫章行 李白
胡風吹代馬，北擁魯陽關。吳兵照海雪，西討何時還。半渡上遼津，黃雲慘無顏。老母與子別，呼天野草間。白馬繞旌旗，悲鳴相追攀。白楊秋月苦，早落豫章山。本爲休明人，斬虜素不閑。豈惜戰鬬死，爲君掃兇頑。精感石沒羽，豈云憚險艱。樓船若鯨飛，波蕩落星灣。此曲不可奏，三軍鬢成斑。
靜夜思 李白
牀前看月光，疑是地上霜。舉頭望山月，低頭思故鄉。
淥水曲 李白
淥水明秋月，南湖採白蘋。荷花嬌欲語，愁殺蕩舟人。
鳳臺曲 李白
嘗聞秦帝女，傳得鳳凰聲。是日逢仙子，當時別有情。人吹綵簫去，天借綠雲迎。曲在身不返，空餘弄玉名。
秋思 李白
春陽如昨日，碧樹鳴黃鸝。蕪然蕙草暮，颯爾涼風吹。天秋木葉下，月冷莎雞悲。坐愁羣芳歇，白露凋華滋。
子夜吳歌 春歌 李白
秦地羅敷女，採桑綠水邊。素手青條上，紅妝白日鮮。蠶飢妾欲去，五馬莫留連。
子夜吳歌 夏歌 李白
鏡湖三百里，菡萏發荷花。五月西施採，人看隘若耶。回舟不待月，歸去越王家。
子夜吳歌 秋歌 李白
長安一片月，萬戶擣衣聲。秋風吹不盡，總是玉關情。何日平胡虜，良人罷遠征。
子夜吳歌 冬歌 李白
明朝驛使發，一夜絮征袍。素手抽針冷，那堪把剪刀。裁縫寄遠道，幾日到臨洮。
對酒行 李白
松子栖金華，安期入蓬海。此人古之仙，羽化竟何在。浮生速流電，倏忽變光彩。天地無凋換，容顏有遷改。對酒不肯飲，含情欲誰待。
擣衣篇 李白
閨裏佳人年十餘，嚬蛾對影恨離居。忽逢江上春歸燕，銜得雲中尺素書。玉手開緘長歎息，狂夫猶戍交河北。萬里交河水北流，願爲雙燕泛中洲。君邊雲擁青絲騎，妾處苔生紅粉樓。樓上春風日將歇，誰能攬鏡看愁髮。曉吹員管隨落花，夜擣戎衣向明月。明月高高刻漏長，真珠簾箔掩蘭堂。橫垂寶幄同心結，半拂瓊筵蘇合香。瓊筵寶幄連枝錦，燈燭熒熒照孤寢。有便憑將金剪刀，爲君留下相思枕。摘盡庭蘭不見君，紅巾拭淚生氤氳。明年若更征邊塞，願作陽臺一叚雲。
少年行 李白
君不見淮南少年游俠客，白日毬獵夜擁擲。呼盧百萬終不惜，報讎千里如咫尺。少年游俠好經過，渾身裝束皆綺羅。蕙蘭相隨喧妓女，風光去處滿笙歌。驕矜自言不可有，俠士堂中養來久。好鞍好馬乞與人，十千五千旋沽酒。赤心用盡爲知己，黃金不惜栽桃李。桃李栽來幾度春，一回花落一回新。府縣盡爲門下客，王侯皆是平交人。男兒百年且樂命，何須徇書受貧病。男兒百年且榮身，何須徇節甘風塵。衣冠半是征戰士，窮儒浪作林泉民。遮莫枝根長百丈，不如當代多還往。遮莫姻親連帝城，不如當身自簪纓。看取富貴眼前者，何用悠悠身後名。
長歌行 李白
桃李待日開，榮華照當年。東風動百物，草木盡欲言。枯枝無醜葉，涸水吐清泉。大力運天地，羲和無停鞭。功名不早著，竹帛將何宣。桃李務青春，誰能貫白日。富貴與神仙，蹉跎成兩失。金石猶銷鑠，風霜無久質。畏落日月後，强歡歌與酒。秋霜不惜人，倏忽侵蒲柳。
長相思 一 李白
日色已盡花含煙，月明欲素愁不眠。趙瑟初停鳳凰柱，蜀琴欲奏鴛鴦弦。此曲有意無人傳，願隨春風寄燕然，憶君迢迢隔青天。昔日橫波目，今成流淚泉。不信妾腸斷，歸來看取明鏡前。
長相思 二 李白
美人在時花滿堂，美人去後空餘牀。牀中繡被卷不寢，至今三載猶聞香。香亦竟不滅，人亦竟不來。相思黃葉落，白露點青苔。
猛虎行 李白
朝作猛虎行，暮作猛虎吟。腸斷非關隴頭水，淚下不爲雍門琴。旌旗繽紛兩河道，戰鼓驚山欲顛倒。秦人半作燕地囚，胡馬翻銜洛陽草。一輸一失關下兵，朝降夕叛幽薊城。巨鼇未斬海水動，魚龍奔走安得寧。頗似楚漢時，翻覆無定止。朝過博浪沙，暮入淮陰市。張良未遇韓信貧，劉項存亡在兩臣。蹔到下邳受兵略，來投漂母作主人。賢哲棲棲古如此，今時亦棄青雲士。有策不敢犯龍鱗，竄身南國避胡塵。寶書玉劒挂高閣，金鞍駿馬散故人。昨日方爲宣城客，掣鈴交通二千石。有時六博快壯心，遶牀三匝呼一擲。楚人每道張旭奇，心藏風雲世莫知。三吳邦伯皆顧盼，四海雄俠兩追隨。蕭曹曾作沛中吏，攀龍附鳳當有時。溧陽酒樓三月春，楊花茫茫愁殺人。胡雛綠眼吹玉笛，吳歌白紵飛梁塵。丈夫相見且爲樂，槌牛撾鼓會衆賓。我從此去釣東海，得魚笑寄情相親。
去婦詞 李白
古來有棄婦，棄婦有歸處。今日妾辭君，辭君遣何去。本家零落盡，慟哭來時路。憶昔未嫁君，聞君却周旋。綺羅錦繡段，有贈黃金千。十五許嫁君，二十移所天。自從結髮日未幾，離君緬山川。家家盡歡喜，孤妾長自憐。幽閨多怨思，盛色無十年。相思若循還，枕席生流泉。流泉咽不掃，獨夢關山道。及此見君歸，君歸妾已老。物情惡衰賤，新寵方妍好。掩淚出故房，傷心劇秋草。自妾爲君妻，君東妾在西。羅幃到曉恨，玉貌一生啼。自從離別久，不覺塵埃厚。嘗嫌玳瑁孤，猶羨鴛鴦偶。歲華逐霜霰，賤妾何能久。寒沼落芙蓉，秋風散楊柳。以比顦顇顏，空持舊物還。餘生欲何寄，誰肯相牽攀。君恩既斷絕，相見何年月。悔傾連理杯，虛作同心結。女蘿附青松，貴欲相依投。浮萍失綠水，教作若爲流。不歎君棄妾，自歎妾緣業。憶昔初嫁君，小姑纔倚牀。今日妾辭君，小姑如妾長。回頭語小姑，莫嫁如兄夫。
襄陽歌 李白
落日欲沒峴山西，倒著接䍦花下迷。襄陽小兒齊拍手，攔街爭唱白銅鞮。傍人借問笑何事，笑殺山翁醉似泥。鸕鷀杓，鸚鵡杯，百年三萬六千日，一日須傾三百杯。遙看漢水鴨頭綠，恰似葡萄初醱醅。此江若變作春酒，壘麴便築糟丘臺。千金駿馬換小妾，笑坐雕鞍歌落梅。車傍側挂一壺酒，鳳笙龍管行相摧。咸陽市中歎黃犬，何如月下傾金罍。君不見晉朝羊公一片石，龜頭剝落生莓苔。淚亦不能爲之墮，心亦不能爲之哀。清風朗月不用一錢買，玉山自倒非人推。舒州杓，力士鐺，李白與爾同死生。襄王雲雨今安在，江水東流猨夜聲。
江上吟 李白
木蘭之枻沙棠舟，玉簫金管坐兩頭。美酒尊中置千斛，載妓隨波任去留。仙人有待乘黃鶴，海客無心隨白鷗。屈平詞賦懸日月，楚王臺榭空山丘。興酣落筆搖五嶽，詩成笑傲凌滄洲。功名富貴若長在，漢水亦應西北流。
侍從宜春苑奉詔賦龍池柳色初青聽新鶯百囀歌 李白
東風已綠瀛洲草，紫殿紅樓覺春好，池南柳色半青青。縈烟嫋娜拂綺城，垂絲百尺挂雕楹。上有好鳥相和鳴，間關早得春風情。春風卷入碧雲去，千門萬戶皆春聲。是時君王在鎬京，五雲垂暉耀紫清。仗出金宮隨日轉，天回玉輦繞花行。始向蓬萊看舞鶴，還過茝石聽新鶯。新鶯飛繞上林苑，願入簫韶雜鳳笙。
玉壺吟 李白
烈士擊玉壺，壯心惜暮年。三杯拂劒舞秋月，忽然高詠涕泗漣。鳳凰初下紫泥詔，謁帝稱觴登御筵。揄揚九重萬乘主，謔浪赤墀青瑣賢。朝天數換飛龍馬，勅賜珊瑚白玉鞭。世人不識東方朔，大隱金門是謫仙。西施宜笑復宜嚬，醜女效之徒累身。君王雖愛蛾眉好，無奈宮中妬殺人。
豳歌行上新平長史兄粲 李白
豳谷稍稍振庭柯，涇水浩浩揚湍波。哀鴻酸嘶暮聲急，愁雲蒼慘寒氣多。憶昨去家此爲客，荷花初紅柳條碧。中宵出飲三百杯，明朝歸揖二千石。寧知流寓變光輝，胡霜蕭颯繞客衣。寒灰寂寞憑誰暖，落葉飄揚何處歸。吾兄行樂窮曛旭，滿堂有美顏如玉。趙女長歌入綵雲，燕姬醉舞嬌紅燭。狐裘獸炭酌流霞，壯士悲吟寧見嗟。前榮後枯相翻覆，何惜餘光及棣華。
西嶽雲臺歌送丹丘子 李白
西嶽崢嶸何壯哉，黃河如絲天際來。黃河萬里觸山動，盤渦轂轉秦地雷。榮光休氣紛五彩，千年一清聖人在。巨靈咆哮擘兩山，洪波噴箭射東海。三峯却立如欲摧，翠崖丹谷高掌開。白帝金精運元氣，石作蓮花雲作臺。雲臺閣道連窈冥，中有不死丹丘生。明星玉女備灑掃，麻姑搔背指爪輕。我皇手把天地戶，丹丘談天與天語。九重出入生光輝，東來蓬萊復西歸。玉漿儻惠故人飲，騎二茅龍上天飛。
元丹丘歌 李白
元丹丘，愛神仙，朝飲潁川之清流，暮還嵩岑之紫烟，三十六峰長周旋。長周旋，躡星虹，身騎飛龍耳生風。橫河跨海與天通，我知爾遊心無窮。
扶風豪士歌 李白
洛陽三月飛胡沙，洛陽城中人怨嗟。天津流水波赤血，白骨相撐如亂麻。我亦東奔向吳國，浮雲四塞道路賒。東方日出啼早鴉，城門人開掃落花。梧桐楊柳拂金井，來醉扶風豪士家。扶風豪士天下奇，意氣相傾山可移。作人不倚將軍勢，飲酒豈顧尚書期。雕盤綺食會衆客，吳歌趙舞香風吹。原嘗春陵六國時，開心寫意君所知。堂中各有三千士，明日報恩知是誰。撫長劒，一揚眉，清水白石何離離。脫吾帽，向君笑，飲君酒，爲君吟。張良未逐赤松去，橋邊黃石知我心。
同族弟金城尉叔卿燭照山水壁畫歌 李白
高堂粉壁圖蓬瀛，燭前一見滄洲清。洪波洶湧山崢嶸，皎若丹丘隔海望赤城。光中乍喜嵐氣滅，謂逢山陰晴後雪。迴溪碧流寂無喧，又如秦人月下窺花源。了然不覺清心魂，祗將疊嶂鳴秋猨。與君對此歡未歇，放歌行吟達明發。却顧海客揚雲帆，便欲因之向溟渤。
白毫子歌 李白
淮南小山白毫子，乃在淮南小山裏。夜臥松下雲，朝餐石中髓。小山連緜向江開，碧峰巉巖綠水迴。余配白毫子，獨酌流霞杯。拂花弄琴坐青苔，綠蘿樹下春風來。南窗蕭颯松聲起，憑崖一聽清心耳。可得見，未得親。八公攜手五雲去，空餘桂樹愁殺人。
梁園吟 李白
我浮黃雲去京闕，挂席欲進波連山。天長水闊厭遠涉，訪古始及平臺間。平臺爲客憂思多，對酒遂作梁園歌。却憶蓬池阮公詠，因吟淥水揚洪波。洪波浩蕩迷舊國，路遠西歸安可得。人生達命豈暇愁，且飲美酒登高樓。平頭奴子搖大扇，五月不熱疑清秋。玉盤楊梅爲君設，吳鹽如花皎白雪。持鹽把酒但飲之，莫學夷齊事高潔。昔人豪貴信陵君，今人耕種信陵墳。荒城虛照碧山月，古木盡入蒼梧雲。粱王宮闕今安在？枚馬先歸不相待。舞影歌聲散綠池，空餘汴水東流海。沈吟此事淚滿衣，黃金買醉未能歸。連呼五白行六博，分曹賭酒酣馳輝。歌且謠，意方遠，東山高臥時起來，欲濟蒼生未應晚。
鳴臯歌送岑徵君 李白
若有人兮思鳴臯，阻積雪兮心煩勞。洪河凌競不可以徑度，冰龍鱗兮難容舠。邈仙山之峻極兮，聞天籟之嘈嘈。霜厓縞皓以合沓兮，若長風扇海湧滄溟之波濤。玄猨綠羆，舔舕崟岌。危柯振石，駭膽慄魄，羣呼而相號。峯崢嶸以路絕，挂星辰於巖㟼。送君之歸兮，動鳴臯之新作。交鼓吹兮彈絲，觴清泠之池閣。君不行兮何待，若反顧之黃鶴。掃梁園之羣英，振大雅於東洛。巾征軒兮歷阻折，尋幽居兮越巘崿。盤白石兮坐素月，琴松風兮寂萬壑。望不見兮心氛氳，蘿冥冥兮霰紛紛。水橫洞以下淥，波小聲而上聞。虎嘯谷而生風，龍藏溪而吐雲。寡鶴清唳，飢鼯嚬呻。魂獨處此幽默兮，愀空山而愁人。雞聚族以爭食，鳳孤飛而無隣。蝘蜓嘲龍，魚目混珍。嫫母衣錦，西施負薪。若使巢由桎梏於軒冕兮，亦奚異乎夔龍蹩躠於風塵。哭何苦而救楚，笑何誇而却秦。吾誠不能學二子沽名矯節以耀世兮，固將棄天地而遺身。白鷗兮飛來，長與君兮相親。
鳴臯歌奉餞從翁清歸五厓山居 李白
憶昨鳴臯夢裏還，手弄素月清潭間。覺時枕席非碧山，側身西望阻秦關。麒膦閣上春還早，著書却憶伊陽好。青松來風吹古道，綠蘿飛花覆烟草。我家仙翁愛清真，才雄草聖凌古人，欲臥鳴臯絕世塵。鳴臯微茫在何處？五厓峽水橫樵路。身披翠雲裘，袖拂紫烟去。去時應過嵩少間，相思爲折三花樹。
勞勞亭歌 李白
金陵勞勞送客堂，蔓草離離生道傍。古情不盡東流水，此地悲風愁白楊。我乘素舸同康樂，朗詠清川飛夜霜。昔聞牛渚吟五章，今來何謝袁家郎。苦竹寒聲動秋月，獨宿空簾歸夢長。
橫江詞六首 一 李白
人道橫江好，儂道橫江惡。一風三日吹倒山，白浪高於瓦官閣。
橫江詞六首 二 李白
海潮南去過潯陽，牛渚由來險馬當。橫江欲渡風波惡，一水牽愁萬里長。
橫江詞六首 三 李白
橫江西望阻西秦，漢水東連揚子津。白浪如山那可渡，狂風愁殺峭帆人。
橫江詞六首 四 李白
海神來過惡風迴，浪打天門石壁開。浙江八月何如此，濤似連山噴雪來。
橫江詞六首 五 李白
橫江館前津吏迎，向余東指海雲生。郎今欲渡緣何事，如此風波不可行。
橫江詞六首 六 李白
月暈天風霧不開，海鯨東蹙百川迴。驚波一起三山動，公無渡河歸去來。
金陵城西樓月下吟 李白
金陵夜寂涼風發，獨上高樓望吳越。白雲暎水搖空城，白露垂珠滴秋月。月下沈吟久不歸，古來相接眼中稀。解道澄江淨如練，令人長憶謝玄暉。
東山吟 李白
攜妓東土山，悵然悲謝安。我妓今朝如花月，他妓古墳荒草寒。白雞夢後三百歲，洒酒澆君同所歡。酣來自作青海舞，秋風吹落紫綺冠。彼亦一時，此亦一時，浩浩洪流之詠何必奇。
僧伽歌 李白
真僧法號號僧伽，有時與我論三車。問言誦咒幾千徧，口道恆河沙復沙。此僧本住南天竺，爲法頭陀來此國。戒得長天秋月明，心如世上青蓮色。意清淨，貌稜稜，亦不減，亦不增。瓶裏千年鐵柱骨，手中萬歲胡孫藤。嗟予落魄江淮久，罕遇真僧說空有。一言散盡波羅夷，再禮渾除犯輕垢。
白雲歌送劉十六歸山 李白
楚山秦山皆白雲，白雲處處長隨君。長隨君，君入楚山裏，雲亦隨君渡湘水。湘水上，女蘿衣，白雲堪臥君早歸。
白雲歌送友人 李白
楚山秦山多白雲，白雲䖏䖏長隨君。君今還入楚山裏，雲亦隨君渡湘水。水上女蘿衣白雲，早卧早行君早起。
金陵歌送別范宣 李白
石頭巉巖如虎踞，凌波欲過滄江去。鍾山龍盤走勢來，秀色橫分歷陽樹。四十餘帝三百秋，功名事跡隨東流。白馬小兒誰家子，泰清之歲來關囚。金陵昔時何壯哉，席卷英豪天下來。冠蓋散爲烟霧盡，金輿玉座成寒灰。扣劒悲吟空咄嗟，梁陳白骨亂如麻。天子龍沈景陽井，誰歌玉樹後庭花。此地傷心不能道，目下離離長春草。送爾長江萬里心，他年來訪南山老。
笑歌行 李白
笑矣乎，笑矣乎！君不見曲如鉤，古人知爾封公侯。君不見直如弦，古人知爾死道邊。張儀所以只掉三寸舌，蘇秦所以不墾二傾田。笑矣乎，笑矣乎！君不見滄浪老人歌一曲，還道滄浪濯吾足。平生不解謀此身，虛作離騷遣人讀。笑矣乎，笑矣乎！趙有豫讓楚屈平，賣身買得千年名。巢由洗耳有何益，夷齊餓死終無成。君愛身後名，我愛眼前酒。飲酒眼前樂，虛名何處有。男兒窮通當有時，曲腰向君君不知。猛虎不看几上肉，洪鑪不鑄囊中錐。笑矣乎，笑矣乎！甯武子，朱買臣，扣角行歌背負薪。今日逢君君不識，豈得不如佯狂人。
悲歌行 李白
悲來乎，悲來乎！主人有酒且莫斟，聽我一曲悲來吟。悲來不吟還不笑，天下無人知我心。君有數斗酒，我有三尺琴。琴鳴酒樂兩相得，一杯不啻千鈞金。悲來乎，悲來乎！天雖長，地雖久，金玉滿堂應不守。富貴百年能幾何，死生一度人皆有。孤猨坐啼墳上月，且須一盡杯中酒。悲來乎，悲來乎！鳳皇不至河無圖，微子去之箕子奴。漢帝不憶李將軍，楚王放却屈大夫。悲來乎，悲來乎！秦家李斯早追悔，虛名撥向身之外。范子何曾愛五湖，功成名遂身自退。劒是一夫用，書能知姓名。惠施不肯干萬乘，卜式未必窮一經。還須黑頭取方伯，莫謾白首爲儒生。
秋浦歌十七首 一 李白
秋浦長似秋，蕭條使人愁。客愁不可度，行上東大樓。正西望長安，下見江水流。寄言向江水，汝意憶儂不。遙傳一掬淚，爲我達揚州。
秋浦歌十七首 二 李白
秋浦猨夜愁，黃山堪白頭。清溪非隴水，翻作斷腸流。欲去不得去，薄遊成久遊。何年是歸日，雨淚下孤舟。
秋浦歌十七首 三 李白
秋浦錦駝鳥，人間天上稀。山雞羞淥水，不敢照毛衣。
秋浦歌十七首 四 李白
兩鬢入秋浦，一朝颯已衰。猨聲催白髮，長短盡成絲。
秋浦歌十七首 五 李白
秋浦多白猨，超騰若飛雪。牽引條上兒，飲弄水中月。
秋浦歌十七首 六 李白
愁作秋浦客，強看秋浦花。山川如剡縣，風日似長沙。
秋浦歌十七首 七 李白
醉上山公馬，寒歌甯戚牛。空吟白石爛，淚滿黑貂裘。
秋浦歌十七首 八 李白
秋浦千重嶺，水車嶺最奇。天傾欲墮石，水拂寄生枝。
秋浦歌十七首 九 李白
江祖一片石，青天掃畫屏。題詩留萬古，綠字錦苔生。
秋浦歌十七首 十 李白
千千石楠樹，萬萬女貞林。山山白鷺滿，澗澗白猨吟。君莫向秋浦，猨聲碎客心。
秋浦歌十七首 十一 李白
邏人（一作「叉」）橫鳥道，江祖出魚梁。水急客舟（一作「行」）疾，山花拂面香。
秋浦歌十七首 十二 李白
水如一匹練，此地即平天。耐可乘明月，看花上酒船。
秋浦歌十七首 十三 李白
淥水淨素月，月明白鷺飛。郎聽採菱女，一道夜歌歸。
秋浦歌十七首 十四 李白
爐火照天地，紅星亂紫煙。赧郎明月夜，歌曲動寒川。
秋浦歌十七首 十五 李白
白髮三千丈，緣愁似個長。不知明鏡裡，何處得秋霜。
秋浦歌十七首 十六 李白
秋浦田舍翁，採魚水中宿。妻子張白鷴，結罝暎深竹。
秋浦歌十七首 十七 李白
桃波（一作「陂」）一步地，了了語聲聞。闇與山僧別，低頭禮白雲。
當塗趙炎少府粉圖山水歌 李白
峨眉高出西極天，羅浮直與南溟連。名公繹思揮彩筆，驅山走海置眼前。滿堂空翠如可掃，赤城霞氣蒼梧烟。洞庭瀟湘意渺綿，三江七澤情洄沿。驚濤洶湧向何處，孤舟一去迷歸年。征帆不動亦不旋，飄如隨風落天邊。心搖目斷興難盡，幾時可到三山巔。西峯崢嶸噴流泉，橫石蹙水波潺湲。東厓合沓蔽輕霧，深林雜樹空芊綿。此中冥昧失晝夜，隱几寂聽無鳴蟬。長松之下列羽客，對坐不語南昌仙。南昌仙人趙夫子，妙年歷落青雲士。訟庭無事羅衆賓，杳然如在丹青裏。五色粉圖安足珍，真仙可以全吾身。若待功成拂衣去，武陵桃花笑殺人。
永王東巡歌十一首 一 李白
永王正月東出師，天子遙分龍虎旗。樓船一舉風波靜，江漢翻爲雁鶩池。
永王東巡歌十一首 二 李白
三川北虜亂如麻，四海南奔似永嘉。但用東山謝安石，爲君談笑靜胡沙。
永王東巡歌十一首 三 李白
雷鼓嘈嘈喧武昌，雲旗獵獵過尋陽。秋毫不犯三吳悅，春日遙看五色光。
永王東巡歌十一首 四 李白
龍蟠虎踞帝王州，帝子金陵訪古丘。春風試暖昭陽殿，明月還過鳷鵲樓。
永王東巡歌十一首 五 李白
二帝巡遊俱未迴，五陵松栢使人哀。諸侯不救河南地，更喜賢王遠道來。
永王東巡歌十一首 六 李白
丹陽北固是吳關，畫出樓臺雲水間。千巖烽火連滄海，兩岸旌旗繞碧山。
永王東巡歌十一首 七 李白
王出三山按五湖，樓船跨海次陪都。戰艦森森羅虎士，征帆一一引龍駒。
永王東巡歌十一首 八 李白
長風挂席勢難迴，海動山傾古月摧。君看帝子浮江日，何似龍驤出峽來。
永王東巡歌十一首 九 李白
祖龍浮海不成橋，漢武尋陽空射蛟。我王樓艦輕秦漢，却似文皇欲渡遼。
永王東巡歌十一首 十 李白
帝寵賢王入楚關，掃清江漢始應還。初從雲夢開朱邸，更取金陵作小山。
永王東巡歌十一首 十一 李白
試借君王玉馬鞭，指揮戎虜坐瓊筵。南風一掃胡塵靜，西入長安到日邊。
上皇西巡南京歌十首 一 李白
胡塵輕拂建章臺，聖主西巡蜀道來。劒壁門高五千尺，石爲樓閣九天開。
上皇西巡南京歌十首 二 李白
九天開出一成都，萬戶千門入畫圖。草樹雲山如錦繡，秦川得及此間無。
上皇西巡南京歌十首 三 李白
華陽春樹號新豐，行入新都若舊宮。柳色未饒秦地綠，花光不滅上陽紅。
上皇西巡南京歌十首 四 李白
誰道君王行路難，六龍西幸萬人歡。地轉錦江成渭水，天迴玉壘作長安。
上皇西巡南京歌十首 五 李白
萬國同風共一時，錦江何謝曲江池。石鏡更明天上月，後宮親得照蛾眉。
上皇西巡南京歌十首 六 李白
濯錦清江萬里流，雲帆龍舸下揚州。北地雖誇上林苑，南京還有散花樓。
上皇西巡南京歌十首 七 李白
錦水東流繞錦城，星橋北挂象天星。四海此中朝聖主，峨眉山下列仙庭。
上皇西巡南京歌十首 八 李白
秦開蜀道置金牛，漢水元通星漢流。天子一行遺聖跡，錦城長作帝王州。
上皇西巡南京歌十首 九 李白
水綠天青不起塵，風光和暖勝三秦。萬國烟花隨玉輦，西來添作錦江春。
上皇西巡南京歌十首 十 李白
劒閣重關蜀北門，上皇歸馬若雲屯。少帝長安開紫極，雙懸日月照乾坤。
峨眉山月歌送蜀僧晏入中京 李白
我在巴東三峽時，西看明月憶峨眉。月出峨眉照滄海，與人萬里長相隨。黃鶴樓前月華白，此中忽見峨眉客。峨眉山月還送君，風吹西到長安陌。長安大道橫九天，峨眉山月照秦川。黃金獅子乘高座，白玉麈尾談重玄。我似浮雲殢吳越，君逢聖主遊丹闕。一振高名滿帝都，歸時還弄峨眉月。
赤壁歌送別 李白
二龍爭戰決雌雄，赤壁樓船掃地空。烈火張天照雲海，周瑜於此破曹公。君去滄江望澄碧，鯨鯢唐突留餘跡。一一書來報故人，我欲因之壯心魄。
江夏行 李白
憶昔嬌小姿，春心亦自持。爲言嫁夫壻，得免長相思。誰知嫁商賈，令人却愁苦。自從爲夫妻，何曾在鄉土。去年下揚州，相送黃鶴樓。眼看帆去遠，心逐江水流。只言期一載，誰謂歷三秋。使妾腸欲斷，恨君情悠悠。東家西舍同時發，北去南來不逾月。未知行李遊何方，作箇音書能斷絕。適來往南浦，欲問西江船。正見當壚女，紅粧二八年。一種爲人妻，獨自多悲悽。對鏡便垂淚，逢人只欲啼。不如輕薄兒，旦暮長相隨。悔作商人婦，青春長別離。如今正好同懽樂，君去容華誰得知。
懷仙歌 李白
一鶴東飛過滄海，放心散漫知何在。仙人浩歌望我來，應攀玉樹長相待。堯舜之事不足驚，自餘囂囂直可輕。巨鼇莫戴三山去，我欲蓬萊頂上行。
玉真仙人詞 李白
玉真之仙人，時往太華峰。清晨鳴天鼓，飆歘騰雙龍。弄電不輟手，行雲本無蹤。幾時入少室，王母應相逢。
詶殷明佐見贈五雲裘歌 李白
我吟謝朓詩上語，朔風颯颯吹飛雨。謝朓已沒青山空，後來繼之有殷公。粉圖珍裘五雲色，曄如晴天散彩虹。文章彪炳光陸離，應是素娥玉女之所爲。輕如松花落金粉，濃似苔錦含碧滋。遠山積翠橫海島，殘霞飛丹暎江草。凝毫採掇花露容，幾年功成奪天造。故人贈我我不違，著令山水含清暉。頓驚謝康樂，詩興生我衣。襟前林壑斂暝色，袖上雲霞收夕霏。羣仙長歎驚此物，千厓萬嶺相縈鬱。身騎白鹿行飄颻，手翳紫芝笑披拂。相如不足跨鷫鸘，王恭鶴氅安可方。瑤臺雪花數千點，片片吹落春風香。爲君持此凌蒼蒼，上朝三十六玉皇。下窺夫子不可及，矯首相思空斷腸。
臨路歌 李白
大鵬飛兮振八裔，中天摧兮力不濟。餘風激兮萬世，遊扶桑兮挂石袂。後人得之傳此，仲尼亡兮誰爲出涕。
古意 李白
君爲女蘿草，妾作兔絲花。輕條不自引，爲逐春風斜。百丈託遠松，纏綿成一家。誰言會面易，各在青山厓。女蘿發馨香，兔絲斷人腸。枝枝相糾結，葉葉競飄揚。生子不知根，因誰共芬芳。中巢雙翡翠，上宿紫鴛鴦。若識二草心，海潮亦可量。
山鷓鴣詞 李白
苦竹嶺頭秋月輝，苦竹南枝鷓鴣飛。嫁得燕山胡雁壻，欲銜我向雁門歸。山雞翟雉來相勸，南禽多被北禽欺。紫塞嚴霜如劒戟，蒼梧欲巢難背違。我今誓死不能去，哀鳴驚呌淚沾衣。
歷陽壯士勤將軍名思齊歌 李白
太古歷陽郡，化爲洪川在。江山猶鬱盤，龍虎祕光彩。蓄洩數千載，風雲何霮䨴。特生勤將軍，神力百夫倍。
草書歌行 李白
少年上人號懷素，草書天下稱獨步。墨池飛出北溟魚，筆鋒殺盡中山兔。八月九月天氣涼，酒徒詞客滿高堂。牋麻素絹排數廂，宣州石硯墨色光。吾師醉後倚繩牀，須臾掃盡數千張。飄風驟雨驚颯颯，落花飛雪何茫茫。起來向壁不停手，一行數字大如斗。怳怳如聞神鬼驚，時時只見龍蛇走。左盤右蹙如驚電，狀同楚漢相攻戰。湖南七郡凡幾家，家家屏障書題徧。王逸少，張伯英，古來幾許浪得名。張顛老死不足數，我師此義不師古。古來萬事貴天生，何必要公孫大娘渾脫舞。
和盧侍御通塘曲 李白
君誇通塘好，通塘勝耶溪。通塘在何處，遠在尋陽西。青蘿嫋嫋挂烟樹，白鷴處處聚沙堤。石門中斷平湖出，百丈金潭照雲日。何處滄浪垂釣翁，鼓櫂漁歌趣非一。相逢不相識，出沒繞通塘。浦邊清水明素足，別有浣沙吳女郎。行盡綠潭潭轉幽，疑是武陵春碧流。秦人雞犬桃花裏，將比通塘渠見羞。通塘不忍別，十去九遲回。偶逢佳境心已醉，忽有一鳥從天來。月出青山送行子，四邊苦竹秋聲起。長吟白雪望星河，雙垂兩足揚素波。梁鴻德耀會稽日，寧知此中樂事多。
贈從兄襄陽少府皓 李白
結髮未識事，所交盡豪雄。却秦不受賞，擊晉寧爲功。小節豈足言，退耕舂陵東。歸來無產業，生事如轉蓬。一朝烏裘敝，百鎰黃金空。彈劒徒激昂，出門悲路窮。吾兄青雲士，然諾聞諸公。所以陳片言，片言貴情通。棣華儻不接，甘與秋草同。
贈徐安宜 李白
白田見楚老，歌詠徐安宜。製錦不擇地，操刀良在茲。清風動百里，惠化聞京師。浮人若雲歸，耕種滿郊岐。川光淨麥隴，日色明桑枝。訟息但長嘯，賓來或解頤。青橙拂戶牖，白水流園池。遊子滯安邑，懷恩未忍辭。翳君樹桃李，歲晚託深期。
贈任城盧主簿 李白
海鳥知天風，竄身魯門東。臨觴不能飲，矯翼思凌空。鐘鼓不爲樂，烟霜誰與同。歸飛未忍去，流淚謝鴛鴻。
早秋贈裴十七仲堪 李白
遠海動風色，吹愁落天涯。南星變大火，熱氣餘丹霞。光景不可迴，六龍轉天車。荆人泣美玉，魯叟悲匏瓜。功業若夢裏，撫琴發長嗟。裴生信英邁，屈起多才華。歷抵海岱豪，結交魯朱家。復攜兩少女，豔色驚荷葩。雙歌入青雲，但惜白日斜。窮溟出寶貝，大澤饒龍蛇。明主儻見收，烟霞路非賒。時命若不會，歸應鍊丹砂。
贈范金卿二首 一 李白
君子枉清盼，不知東走迷。離家來幾月，絡緯鳴中閨。桃李君不言，攀花願成蹊。那能吐芳信，惠好相招攜。我有結綠珍，久藏濁水泥。時人棄此物，乃與燕珉齊。摭拭欲贈之，申眉路無梯。遼東慙白豕，楚客羞山雞。徒有獻芹心，終流泣玉啼。祗應自索漠，留舌示山妻。
贈范金卿二首 二 李白
范宰不買名，弦歌對前楹。爲邦默自化，日覺冰壺清。百里雞犬靜，千廬機杼鳴。浮人少蕩析，愛客多逢迎。遊子覩嘉政，因之聽頌聲。
贈瑕丘王少府 李白
皎皎鸞鳳姿，飄飄神仙氣。梅生亦何事，來作南昌尉。清風佐鳴琴，寂寞道爲貴。一見過所聞，操持難與羣。毫揮魯邑訟，目送瀛洲雲。我隱屠釣下，爾當玉石分。無由接高論，空此仰清芬。
東魯見狄博通 李白
去年別我向何處，有人傳道遊江東。謂言挂席度滄海，却來應是無長風。
見京兆韋參軍量移東陽二首 一 李白
潮水還歸海，流人却到吳。相逢問愁苦，淚盡日南珠。
見京兆韋參軍量移東陽二首 二 李白
聞說金華渡，東連五百灘。全勝若耶好，莫道此行難。猨嘯千谿合，松風五月寒。他年一攜手，搖艇入新安。
贈丹陽橫山周處士惟長 李白
周子橫山隱，開門臨城隅。連峯入戶牖，勝概凌方壺。時作白紵詞，放歌丹陽湖。水色傲溟渤，川光秀菰蒲。當其得意時，心與天壤俱。閑雲隨舒卷，安識身有無。抱石耻獻玉，沈泉笑探珠。羽化如可作，相攜上清都。
玉真公主別館苦雨贈衛尉張卿二首 一 李白
秋坐金張館，繁陰晝不開。空烟迷雨色，蕭颯望中來。翳翳昏墊苦，沈沈憂恨催。清秋何以慰，白酒盈吾杯。吟詠思管樂，此人已成灰。獨酌聊自勉，誰貴經綸才。彈劒謝公子，無魚良可哀。
玉真公主別館苦雨贈衛尉張卿二首 二 李白
苦雨思白日，浮雲何由卷。稷卨和天人，陰陽乃驕蹇。秋霖劇倒井，昏霧橫絕巘。欲往咫尺塗，遂成山川限。潨潨奔溜聞，浩浩驚波轉。泥沙塞中途，牛馬不可辨。飢從漂母食，閑綴羽陵簡。園家逢秋蔬，藜藿不滿眼。蟏蛸結思幽，蟋蟀傷褊淺。廚竈無青煙，刀机生綠蘚。投筯解鷫鸘，換酒醉北堂。丹徒布衣者，慷慨未可量。何時黃金盤，一斛薦檳榔。功成拂衣去，搖曳滄洲傍。
贈韋祕書子春二首 一 李白
谷口鄭子真，躬耕在巖石。高名動京師，天下皆籍籍。斯人竟不起，雲臥從所適。苟無濟代心，獨善亦何益。惟君家世者，偃息逢休明。談天信浩蕩，說劒紛縱橫。謝公不徒然，起來爲蒼生。祕書何寂寂，無乃羈豪英。且復歸碧山，安能戀金闕。舊宅樵漁地，蓬蒿已應沒。却顧女几峯，胡顏見雲月。
贈韋祕書子春二首 二 李白
徒爲風塵苦，一官已白鬚。氣同萬里合，訪我來瓊都。披雲覩青天，捫蝨話良圖。留侯將綺里，出處未云殊。終與安社稷，功成去五湖。
贈韋侍御黃裳二首 一 李白
太華生長松，亭亭凌霜雪。天與百尺高，豈爲微飆折。桃李賣陽豔，路人行且迷。春光掃地盡，碧葉成黃泥。願君學長松，慎勿作桃李。受屈不改心，然後知君子。
贈韋侍御黃裳二首 二 李白
見君乘驄馬，知上太山道。此地果摧輪，全身以爲寶。我如豐年玉，棄置秋田草。但勖冰壺心，無爲嘆衰老。
贈何七判官昌浩 李白
有時忽惆悵，匡坐至夜分。平明空嘯咤，思欲解世紛。心隨長風去，吹散萬里雲。羞作濟南生，九十誦古文。不然拂劒起，沙漠收奇勳。老死阡陌間，何因揚清芬。夫子今管樂，英才冠三軍。終與同出處，豈將沮溺羣。
讀諸葛武侯傳書懷贈長安崔少府叔封昆季 李白
漢道昔云季，羣雄方戰爭。霸圖各未立，割據資豪英。赤伏起頹運，臥龍得孔明。當其南陽時，隴畝躬自耕。魚水三顧合，風雲四海生。武侯立岷蜀，壯志吞咸京。何人先見許，但有崔州平。余亦草間人，頗懷拯物情。晚途值子玉，華髮同衰榮。託意在經濟，結交爲弟兄。毋令管與鮑，千載獨知名。
贈郭將軍 李白
將軍少年出武威，入掌銀臺護紫微。平明拂劒朝天去，薄暮垂鞭醉酒歸。愛子臨風吹玉笛，美人向月舞羅衣。疇昔雄豪如夢裏，相逢且欲醉春暉。
駕去溫泉後贈楊山人 李白
少年落魄楚漢間，風塵蕭瑟多苦顏。自言管葛竟誰許，長吁莫錯還閉關。一朝君王垂拂拭，剖心輸丹雪胸臆。忽蒙白日回景光，直上青雲生羽翼。幸陪鸞輦出鴻都，身騎飛龍天馬駒。王公大人借顏色，金璋紫綬來相趨。當時結交何紛紛，片言道合惟有君。待吾盡節報明主，然後相攜臥白雲。
溫泉侍從歸逢故人 李白
漢帝長楊苑，誇胡羽獵歸。子雲叨侍從，獻賦有光輝。激賞搖天筆，承恩賜御衣。逢君奏明主，他日共飜飛。
贈裴十四 李白
朝見裴叔則，朗如行玉山。黃河落天走東海，萬里寫入胸懷間。身騎白黿不敢度，金高南山買君顧。裴回六合無相知，飄若浮雲且西去。
贈崔侍郎 李白
黃河二尺鯉，本在孟津居。點額不成龍，歸來伴凡魚。故人東海客，一見借吹噓。風濤儻相見，更欲凌崑墟。
述德兼陳情上哥舒大夫 李白
天爲國家孕英才，森森矛戟擁靈臺。浩蕩深謀噴江海，縱橫逸氣走風雷。丈夫立身有如此，一呼三軍皆披靡。衛青謾作大將軍，白起真成一豎子。
雪讒詩贈友人 李白
嗟予沈迷，猖獗已久。五十知非，古人嘗有。立言補過，庶存不朽。包荒匿瑕，蓄此頑醜。月出致譏，貽愧皓首。感悟遂晚，事往日遷。白璧何辜，青蠅屢前。羣輕折軸，下沈黃泉。衆毛飛骨，上凌青天。萋斐暗成，貝錦粲然。泥沙聚埃，珠玉不鮮。洪燄爍山，發自纖煙。蒼波蕩日，起于微涓。交亂四國，播于八埏。拾塵掇蜂，疑聖猜賢。哀哉悲夫！誰察予之貞堅。彼婦人之猖狂，不如鵲之彊彊。彼婦人之淫昏，不如鶉之奔奔。坦蕩君子，無悅簧言。擢髮續罪，罪乃孔多。傾海流惡，惡無以過。人生實難，逢此織羅。積毀銷金，沈憂作歌。天未喪文，其如余何。妲己滅紂，褒女惑周。天維蕩覆，職此之由。漢祖呂氏，食其在傍。秦皇太后，毐亦淫荒。螮蝀作昏，遂掩太陽。萬乘尚爾，匹夫何傷。辭殫意窮，心切理直。如或妄談，昊天是殛。子野善聽，離婁至明。神靡遁響，鬼無逃形。不我遐棄，庶昭忠誠。
贈參寥子 李白
白鶴飛天書，南荆訪高士。五雲在峴山，果得參寥子。骯髒辭故園，昂藏入君門。天子分玉帛，百官接話言。毫墨時灑落，探玄有奇作。著論窮天人，千春祕麟閣。長揖不受官，拂衣歸林巒。余亦去金馬，藤蘿同所歡。相思在何處，桂樹青雲端。
贈饒陽張司戶燧 李白
朝飲蒼梧泉，夕棲碧海煙。寧知鸞鳳意，遠託椅桐前。慕藺豈曩古，攀嵇是當年。愧非黃石老，安識子房賢。功業嗟落日，容華棄徂川。一語已道意，三山期著鞭。蹉跎人間世，寥落壺中天。獨見遊物祖，探元窮化先。何當共攜手，相與排冥筌。
贈清漳明府姪聿 李白
我李百萬葉，柯條布中州。天開青雲器，日爲蒼生憂。小邑且割雞，大刀佇烹牛。雷聲動四境，惠與清漳流。弦歌詠唐堯，脫落隱簪組。心和得天真，風俗猶太古。牛羊散阡陌，夜寢不扃戶。問此何以然，賢人宰吾土。舉邑樹桃李，垂陰亦流芬。河堤繞綠水，桑柘連青雲。趙女不冶容，提籠晝成羣。繰絲鳴機杼，百里聲相聞。訟息鳥下堦，高臥披道帙。蒲鞭挂簷枝，示耻無撲抶。琴清月當戶，人寂風入室。長嘯無一言，陶然上皇逸。白玉壺冰水，壺中見底清。清光洞毫髮，皎潔照羣情。趙北美佳政，燕南播高名。過客覽行謠，因之誦德聲。
贈郭季鷹 李白
河東郭有道，於世若浮雲。盛德無我位，清光獨暎君。耻將雞並食，長與鳳爲羣。一擊九千仞，相期凌紫氛。
鄴中贈王大 李白
一身竟無託，遠與孤蓬征。千里失所依，復將落葉幷。中途偶良朋，問我將何行。欲獻濟時策，此心誰見明。君王制六合，海塞無交兵。壯士伏草間，沈憂亂縱橫。飄飄不得意，昨發南都城。紫燕櫪下嘶，青萍匣中鳴。投軀寄天下，長嘯尋豪英。耻學瑯琊人，龍蟠事躬耕。富貴吾自取，建功及春榮。我願執爾手，爾方達我情。相知同一己，豈惟弟與兄。抱子弄白雲，琴歌發清聲。臨別意難盡，各希存令名。
贈盧徵君昆弟 李白
明主訪賢逸，雲泉今已空。二盧竟不起，萬乘高其風。河上喜相得，壺中趣每同。滄州即此地，觀化遊無窮。水落海上清，鼇背覩方蓬。與君弄倒景，攜手凌星虹。
贈新平少年 李白
韓信在淮陰，少年相欺凌。屈體若無骨，壯心有所憑。一遭龍顏君，嘯咤從此興。千金答漂母，萬古共嗟稱。而我竟何爲，寒苦坐相仍。長風入短袂，兩手如懷冰。故友不相恤，新交寧見矜。摧殘檻中虎，羈紲韝上鷹。何時騰風雲，搏擊申所能。
贈崔侍郎 李白
長劒一杯酒，男兒方寸心。洛陽因劇孟，託宿話胸襟。但仰山嶽秀，不知江海深。長安復攜手，再顧重千金。君乃輶軒佐，予叨翰墨林。高風摧秀木，虛彈落驚禽。不取回舟興，而來命駕尋。扶搖應借力，桃李願成陰。笑吐張儀舌，愁爲莊舃吟。誰憐明月夜，腸斷聽秋砧。
走筆贈獨孤駙馬 李白
都尉朝天躍馬歸，香風吹人花亂飛。銀鞍紫鞚照雲日，左顧右盼生光輝。是時僕在金門裏，待詔公車謁天子。長揖蒙垂國士恩，壯心剖出酬知己。一別蹉跎朝市間，青雲之交不可攀。儻其公子重回顧，何必侯嬴長抱關。
贈嵩山焦鍊師 李白
二室凌青天，三花含紫煙。中有蓬海客，宛疑麻姑仙。道在喧莫染，跡高想已綿。時餐金鵝蘂，屢讀青苔篇。八極恣遊憩，九垓長周旋。下瓢酌潁水，舞鶴來伊川。還歸空山上，獨拂秋霞眠。蘿月挂朝鏡，松風鳴夜弦。潛光隱嵩嶽，鍊魄棲雲幄。霓裳何飄颻，鳳吹轉緜邈。願同西王母，下顧東方朔。紫書儻可傳，銘骨誓相學。
口號贈徵君鴻 李白
陶令辭彭澤，梁鴻入會稽。我尋高士傳，君與古人齊。雲臥留丹壑，天書降紫泥。不知楊伯起，早晚向關西。
上李邕 李白
大鵬一日同風起，摶搖直上九萬里。假令風歇時下來，猶能簸却滄溟水。世人見我恆殊調，聞余大言皆冷笑。宣父猶能畏後生，丈夫未可輕年少。
贈張公洲革處士 李白
列子居鄭圃，不將衆庶分。革侯遁南浦，常恐楚人聞。抱甕灌秋蔬，心閑遊天雲。每將瓜田叟，耕種漢水濆。時登張公洲，入獸不亂羣。井無桔槔事，門絕刺繡文。長揖二千石，遠辭百里君。斯爲真隱者，吾黨慕清芬。
秋日鍊藥院鑷白髮贈元六兄林宗 李白
木落識歲秋，瓶冰知天寒。桂枝日已綠，拂雪凌雲端。弱齡接光景，矯翼攀鴻鸞。投分三十載，榮枯同所歡。長吁望青雲，鑷白坐相看。秋顏入曉鏡，壯髮凋危冠。窮與鮑生賈，饑從漂母餐。時來極天人，道在豈吟嘆。樂毅方適趙，蘇秦初說韓。卷舒固在我，何事空摧殘。
書情題蔡舍人雄 李白
嘗高謝太傅，攜妓東山門。楚舞醉碧雲，吳歌斷清猨。蹔因蒼生起，談笑安黎元。余亦愛此人，丹霄冀飛飜。遭逢聖明主，敢進興亡言。白璧竟何辜，青蠅遂成冤。一朝去京國，十載客梁園。猛犬吠九關，殺人憤精魂。皇穹雪冤枉，白日開氛昏。泰階得夔龍，桃李滿中原。倒海索明月，凌山採芳蓀。媿無橫草功，虛負雨露恩。跡謝雲臺閣，心隨天馬轅。夫子王佐才，而今復誰論。層飆振六翮，不日思騰騫。我縱五湖櫂，煙濤恣崩奔。夢釣子陵湍，英風緬猶存。彼希客星隱，弱植不足援。千里一迴首，萬里一長歌。黃鶴不復來，清風愁奈何。舟浮瀟湘月，山倒洞庭波。投汨笑古人，臨濠得天和。閑時田畝中，搔背牧雞鵝。別離解相訪，應在武陵多。
憶襄陽舊遊贈馬少府巨 李白
昔爲大堤客，曾上山公樓。開牕碧嶂滿，拂鏡滄江流。高冠佩雄劒，長揖韓荆州。此地別夫子，今來思舊遊。朱顏君未老，白髮我先秋。壯志恐蹉跎，功名若雲浮。歸心結遠夢，落日懸春愁。空思羊叔子，墮淚峴山頭。
訪道安陵遇蓋還爲余造真籙臨別留贈 李白
清水見白石，仙人識青童。安陵蓋夫子，十歲與天通。懸河與微言，談論安可窮。能令二千石，撫背驚神聰。揮毫贈新詩，高價掩山東。至今平原客，感激慕清風。學道北海仙，傳書蘂珠宮。丹田了玉闕，白日思雲空。爲我草真籙，天人慙妙工。七元洞豁落，八角輝星虹。三災蕩璿璣，蛟龍翼微躬。舉手謝天地，虛無齊始終。黃金滿高堂，荅荷難克充。下笑世上士，沈魂北羅酆。昔日萬乘墳，今成一科蓬。贈言若可重，實此輕華嵩。
贈崔郎中宗之 李白
胡雁拂海翼，翱翔鳴素秋。驚雲辭沙朔，飄蕩迷河洲。有如飛蓬人，去逐萬里遊。登高望浮雲，彷彿如舊丘。日從海傍沒，水向天邊流。長嘯倚孤劒，目極心悠悠。歲晏歸去來，富貴安可求。仲尼七十說，歷聘莫見收。魯連逃千金，珪組豈可酬。時哉苟不會，草木爲我儔。希君同攜手，長往南山幽。
贈崔諮議 李白
綠驥本天馬，素非伏櫪駒。長嘶向清風，倏忽凌九區。何言西北至，却走東南隅。世道有飜覆，前期難豫圖。希君一翦拂，猶可騁中衢。
贈昇州王使君忠臣 李白
六代帝王國，三吳佳麗城。賢人當重寄，天子借高名。巨海一邊靜，長江萬里清。應須救趙策，未肯棄侯嬴。
贈別從甥高五 李白
魚目高泰山，不如一璵璠。賢甥即明月，聲價動天門。能成吾宅相，不減魏陽元。自顧寡籌略，功名安所存。五木思一擲，如繩繫窮猨。櫪中駿馬空，堂上醉人喧。黃金久已罄，爲報故交恩。聞君隴西行，使我驚心魂。與爾共飄颻，雲天各飛飜。江水流或卷，此心難具論。貧家羞好客，語拙覺辭繁。三朝空錯莫，對飯却慚冤。自笑我非夫，生事多契闊。蓄積萬古憤，向誰得開豁。天地一浮雲，此身乃毫末。忽見無端倪，太虛可包括。去去何足道，臨岐空復愁。肝膽不楚越，山河亦衾裯。雲龍若相從，明主會見收。成功解相訪，溪水桃花流。
贈裴司馬 李白
翡翠黃金縷，繡成歌舞衣。若無雲間月，誰可比光輝。秀色一如此，多爲衆女譏。君恩移昔愛，失寵秋風歸。愁苦不窺隣，泣上流黃機。天寒素手冷，夜長燭復微。十日不滿匹，鬢蓬亂若絲。猶是可憐人，容華世中稀。向君發皓齒，顧我莫相違。
敘舊贈江陽宰陸調 李白
泰伯讓天下，仲雍揚波濤。清風蕩萬古，跡與星辰高。開吳食東溟，陸氏世英髦。多君秉古節，嶽立冠人曹。風流少年時，京洛事遊遨。腰間延陵劒，玉帶明珠袍。我昔鬬雞徒，連延五陵豪。邀遮相組織，呵嚇來煎熬。君開萬叢人，鞍馬皆辟易。告急清憲臺，脫余北門厄。間宰江陽邑，翦棘樹蘭芳。城門何肅穆，五月飛秋霜。好鳥集珍木，高才列華堂。時從府中歸，絲管儼成行。但苦隔遠道，無由共銜觴。江北荷花開，江南楊梅熟。正好飲酒時，懷賢在心目。掛席拾海月，乘風下長川。多沽新豐醁，滿載剡溪船。中途不遇人，直到爾門前。大笑同一醉，取樂平生年。
贈從孫義興宰銘 李白
天子思茂宰，天枝得英才。朗然清秋月，獨出映吳臺。落筆生綺繡，操刀振風雷。蠖屈雖百里，鵬騫望三台。退食無外事，琴堂向山開。綠水寂以閑，白雲有時來。河陽富奇藻，彭澤縱名杯。所恨不見之，猶如仰昭回。元惡昔滔天，疲人散幽草。驚川無活鱗，舉邑罕遺老。誓雪會稽恥，將奔宛陵道。亞相素所重，投刃應桑林。獨坐傷激揚，神融一開襟。絃歌欣再理，和樂醉人心。蠹政除害馬，傾巢有歸禽。壺漿候君來，聚舞共謳吟。農人棄簔笠，蠶女墮纓簪。歡笑相拜賀，則知惠愛深。歷職吾所聞，稱賢爾爲最。化洽一邦上，名馳三江外。峻節貫雲霄，通方堪遠大。能文變風俗，好客留軒蓋。他日一來遊，因之嚴光瀨。
草創大還贈柳官迪 李白
天地爲橐籥，周流行太易。造化合元符，交媾騰精魄。自然成妙用，孰知其指的。羅絡四季間，綿微無一隙。日月更出沒，雙光豈云隻。姹女乘河車，黃金充轅軛。執樞相管轄，摧伏傷羽翮。朱鳥張炎威，白虎守本宅。相煎成苦老，消鑠凝津液。髣髴明窗塵，死灰同至寂。擣冶入赤色，十二周律曆。赫然稱大還，與道本無隔。白日可撫弄，清都在咫尺。北酆落死名，南斗上生籍。抑予是何者，身在方士格。才術信縱橫，世途自輕擲。吾求仙棄俗，君曉損勝益。不向金闕遊，思爲玉皇客。鸞車速風電，龍騎無鞭策。一舉上九天，相攜同所適。
贈崔司戶文昆季 李白
雙珠出海底，俱是連城珍。明月兩特達，餘輝傍照人。英聲振名都，高價動殊鄰。豈伊箕山故，特以風期親。惟昔不自媒，擔簦西入秦。攀龍九天上，忝列歲星臣。布衣侍丹墀，密勿草絲綸。才微惠渥重，讒巧生緇磷。一去已十載，今來復盈旬。清霜入曉鬢，白露生衣巾。側見綠水亭，開門列華茵。千金散義士，四坐無凡賓。欲折月中桂，持爲寒者薪。路傍已竊笑，天路將何因。垂恩儻丘山，報德有微身。
贈溧陽宋少府陟 李白
李斯未相秦，且逐東門兔。宋玉事襄王，能爲高唐賦。常聞綠水曲，忽此相逢遇。掃灑青天開，豁然披雲霧。葳甤紫鸞鳥，巢在崑山樹。驚風西北吹，飛落南溟去。早懷經濟策，特受龍顏顧。白玉棲青蠅，君臣忽行路。人生感分義，貴欲呈丹素。何日清中原，相期廓天步。
戲贈鄭溧陽 李白
陶令日日醉，不知五柳春。素琴本無弦，漉酒用葛巾。清風北牕下，自謂羲皇人。何時到栗里，一見平生親。
贈僧崖公 李白
昔在朗陵東，學禪白眉空。大地了鏡徹，迴旋寄輪風。攬彼造化力，持爲我神通。晚謁泰山君，親見日沒雲。中夜臥山月，拂衣逃人羣。授余金仙道，曠劫未始聞。冥機發天光，獨朗謝垢氛。虛舟不繫物，觀化遊江濆。江濆遇同聲，道崖乃僧英。說法動海嶽，遊方化公卿。手秉玉麈尾，如登白樓亭。微言注百川，亹亹信可聽。一風鼓羣有，萬籟各自鳴。啓閉八牕牖，託宿掣電霆。自言歷天台，搏壁躡翠屏。凌兢石橋去，恍惚入青冥。昔往今來歸，絕景無不經。何日更攜手，乘杯向蓬瀛。
遊溧陽北湖亭望瓦屋山懷古贈同旅 李白
朝登北湖亭，遙望瓦屋山。天清白露下，始覺秋風還。遊子託主人，仰觀眉睫間。目色送飛鴻，邈然不可攀。長吁相勸勉，何事來吳關。聞有貞義女，振窮溧水灣。清光了在眼，白日如披顏。高墳五六墩，崒兀棲猛虎。遺跡翳九泉，芳名動千古。子胥昔乞食，此女傾壺漿。運開展宿憤，入楚鞭平王。凜冽天地間，聞名若懷霜。壯夫或未達，十步九太行。與君拂衣去，萬里同翱翔。
醉後贈從甥高鎮 李白
馬上相逢揖馬鞭，客中相見客中憐。欲邀擊筑悲歌飲，正值傾家無酒錢。江東風光不借人，枉殺落花空自春。黃金逐手快意盡，昨日破產今朝貧。丈夫何事空嘯傲，不如燒却頭上巾。君爲進士不得進，我被秋霜生旅鬢。時清不及英豪人，三尺童兒重廉藺。匣中盤劒裝䱜魚，閑在腰間未用渠。且將換酒與君醉，醉歸託宿吳專諸。
崔秋浦柳少府 李白
秋浦舊蕭索，公庭人吏稀。因君樹桃李，此地忽芳菲。搖筆望白雲，開簾當翠微。時來引山月，縱酒酣清暉。而我愛夫子，淹留未忍歸。
贈崔秋浦三首 一 李白
吾愛崔秋浦，宛然陶令風。門前五楊柳，井上二梧桐。山鳥下廳事，簷花落酒中。懷君未忍去，惆悵意無窮。
贈崔秋浦三首 二 李白
崔令學陶令，北牕常晝眠。抱琴時弄月，取意任無弦。見客但傾酒，爲官不愛錢。東臯春事起，種黍早歸田。
贈崔秋浦三首 三 李白
河陽花作縣，秋浦玉爲人。地逐名賢好，風隨惠化春。水從天漢落，山逼畫屏新。應念金門客，投沙弔楚臣。
望九華贈青陽韋仲堪 李白
昔在九江上，遙望九華峰。天河掛綠水，秀出九芙蓉。我欲一揮手，誰人可相從。君爲東道主，於此臥雲松。
贈王判官時余歸隱居廬山屏風疊 李白
昔別黃鶴樓，蹉跎淮海秋。俱飄零落葉，各散洞庭流。中年不相見，蹭蹬遊吳越。何處我思君，天台綠蘿月。會稽風月好，却遶剡溪迴。雲山海上出，人物鏡中來。一度浙江北，十年醉楚臺。荆門倒屈宋，梁苑傾鄒枚。苦笑我誇誕，知音安在哉。大盜割鴻溝，如風掃秋葉。吾非濟代人，且隱屏風疊。中夜天中望，憶君思見君。明朝拂衣去，永與海鷗羣。
在水軍宴贈幕府諸侍御 李白
月化五白龍，翻飛凌九天。胡沙驚北海，電掃洛陽川。虜箭雨宮闕，皇輿成播遷。英王受廟略，秉鉞清南邊。雲旗卷海雪，金戟羅江煙。聚散百萬人，弛張在一賢。霜臺降羣彥，水國奉戎旃。繡服開宴語，天人借樓船。如登黃金臺，遙謁紫霞仙。卷身編蓬下，冥機四十年。寧知草間人，腰下有龍泉。浮雲在一決，誓欲清幽燕。願與四座公，靜談金匱篇。齊心戴朝恩，不惜微軀捐。所冀旄頭滅，功成追魯連。
贈武十七諤幷序 李白
馬如一匹練，明日過吳門。乃是要離客，西來欲報恩。笑開燕匕首，拂拭竟無言。狄犬吠清洛，天津成塞垣。愛子隔東魯，空悲斷腸猨。林回棄白璧，千里阻同奔。君爲我致之，輕齎涉淮原。精誠合天道，不媿遠遊魂。
贈閭丘宿松 李白
阮籍爲太守，乘驢上東平。剖竹十日間，一朝風化清。偶來拂衣去，誰測主人情。夫子理宿松，浮雲知古城。掃地物莽然，秋來百草生。飛鳥還舊巢，遷人返躬耕。何慙宓子賤，不減陶淵明。吾知千載後，却掩二賢名。
中丞宋公以吳兵三千赴河南軍次尋陽脫余之囚參謀幕府因贈之 李白
獨坐清天下，專征出海隅。九江皆渡虎，三郡盡還珠。組練明秋浦，樓船入郢都。風高初選將，月滿欲平胡。殺氣橫千里，軍聲動九區。白猨慙劒術，黃石借兵符。戎虜行當翦，鯨鯢立可誅。自憐非劇孟，何以佐良圖。
流夜郎贈辛判官 李白
昔在長安醉花柳，五侯七貴同杯酒。氣岸遙凌豪士前，風流肯落他人後。夫子紅顏我少年，章臺走馬著金鞭。文章獻納麒麟殿，歌舞淹留玳瑁筵。與君自謂長如此，寧知草動風塵起。函谷忽驚胡馬來，秦宮桃李向明開。我愁遠謫夜郎去，何日金雞放赦回。
贈劉都使 李白
東平劉公幹，南國秀餘芳。一鳴即朱紱，五十佩銀章。飲冰事戎幕，衣錦華水鄉。銅官幾萬人，諍訟清玉堂。吐言貴珠玉，落筆迴風霜。而我謝明主，銜哀投夜郎。歸家酒債多，門客粲成行。高談滿四座，一日傾千觴。所求竟無緒，裘馬欲摧藏。主人若不顧，明發釣滄浪。
贈常侍御 李白
安石在東山，無心濟天下。一起振橫流，功成復瀟灑。大賢有卷舒，季葉輕風雅。匡復屬何人，君爲知音者。傳聞武安將，氣振長平瓦。燕趙期洗清，周秦保宗社。登朝若有言，爲訪南遷賈。
贈易秀才 李白
少年解長劒，投贈即分離。何不斷犀象，精光暗往時。蹉跎君自惜，竄逐我因誰。地遠虞翻老，秋深宋玉悲。空摧芳桂色，不屈古松姿。感激平生意，勞歌寄此辭。
經亂離後天恩流夜郎憶舊遊書懷贈江夏韋太守良宰 李白
天上白玉京，十二樓五城。仙人撫我頂，結髮受長生。誤逐世間樂，頗窮理亂情。九十六聖君，浮雲挂空名。天地賭一擲，未能望戰爭。試涉霸王略，將期軒冕榮。時命乃大謬，棄之海上行。學劒翻自哂，爲文竟何成。劒非萬人敵，文竊四海聲。兒戲不足道，五噫出西京。臨當欲去時，慷慨淚沾纓。嘆君倜儻才，標舉冠羣英。開筵引祖帳，慰此遠徂征。鞍馬若浮雲，送余驃騎亭。歌鍾不盡意，白日落昆明。十月到幽州，戈鋋若羅星。君王棄北海，掃地借長鯨。呼吸走百川，燕然可摧傾。心知不得語，却欲棲蓬瀛。彎弧懼天狼，挾矢不敢張。攬涕黃金臺，呼天哭昭王。無人貴駿骨，騄耳空騰驤。樂毅儻再生，于今亦奔亡。蹉跎不得意，驅馬還貴鄉。逢君聽弦歌，肅穆坐華堂。百里獨太古，陶然臥羲皇。徵樂昌樂館，開筵列壺觴。賢豪間青娥，對燭儼成行。醉舞紛綺席，清歌繞飛梁。歡娛未終朝，秩滿歸咸陽。祖道擁萬人，供帳遙相望。一別隔千里，榮枯異炎涼。炎涼幾度改，九土中橫潰。漢甲連胡兵，沙塵暗雲海。草木搖殺氣，星辰無光彩。白骨成丘山，蒼生竟何罪。函關壯帝居，國命懸哥舒。長戟三十萬，開門納兇渠。公卿如犬羊，忠讜醢與葅。二聖出遊豫，兩京遂丘墟。帝子許專征，秉旄控强楚。節制非桓文，軍師擁熊虎。人心失去就，賊勢騰風雨。惟君固房陵，誠節冠終古。僕臥香爐頂，餐霞漱瑤泉。門開九江轉，枕下五湖連。半夜水軍來，潯陽滿旌旃。空名適自誤，迫脅上樓船。徒賜五百金，棄之若浮煙。辭官不受賞，飜謫夜郎天。夜郎萬里道，西上令人老。掃蕩六合清，仍爲負霜草。日月無偏照，何由訴蒼昊。良牧稱神明，深仁恤交道。一忝青雲客，三登黃鶴樓。顧慙禰處士，虛對鸚鵡洲。樊山霸氣盡，寥落天地秋。江帶峨眉雪，川橫三峽流。萬舸此中來，連帆過揚州。送此萬里目，曠然散我愁。紗窗倚天開，水樹綠如髮。窺日畏銜山，促酒喜得月。吳娃與越豔，窈窕誇鉛紅。呼來上雲梯，含笑出簾櫳。對客小垂手，羅衣舞春風。賓跪請休息，主人情未極。覽君荆山作，江鮑堪動色。清水出芙蓉，天然去雕飾。逸興橫素襟，無時不招尋。朱門擁虎士，列戟何森森。剪鑿竹石開，縈流漲清深。登臺坐水閣，吐論多英音。片辭貴白壁，一諾輕黃金。謂我不愧君，青鳥明丹心。五色雲間鵲，飛鳴天上來。傳聞赦書至，却放夜郎迴。暖氣變寒谷，炎煙生死灰。君登鳳池去，忽棄賈生才。桀犬尚吠堯，匈奴笑千秋。中夜四五歎，常爲大國憂。旌斾夾兩山，黃河當中流。連雞不得進，飲馬空夷猶。安得羿善射，一箭落旄頭。
江夏使君叔席上贈史郎中 李白
鳳凰丹禁裏，銜出紫泥書。昔放三湘去，今還萬死餘。仙郎久爲別，客舍問何如。涸轍思流水，浮雲失舊居。多慙華省貴，不以逐臣疎。復如竹林下，叨陪芳宴初。希君生羽翼，一化北溟魚。
博平鄭太守自廬山千里相尋入江夏北市門見訪却之武陵立馬贈別 李白
大梁貴公子，氣蓋蒼梧雲。若無三千客，誰道信陵君。救趙復存魏，英威天下聞。邯鄲能屈節，訪博從毛薛。夷門得隱淪，而與侯生親。仍要鼓刀者，乃是袖槌人。好士不盡心，何能保其身。多君重然諾，意氣遙相託。五馬入市門，金鞍照城郭。都忘虎竹貴，且與荷衣樂。去去桃花源，何時見歸軒。相思無終極，腸斷朗江猨。
江上贈竇長史 李白
漢求季布魯朱家，楚逐伍胥去章華。萬里南遷夜郎國，三年歸及長風沙。聞道青雲貴公子，錦帆游戲西江水。人疑天上坐樓船，水淨霞明兩重綺。相約相期何太深，棹歌搖艇月中尋。不同珠履三千客，別欲論交一片心。
贈王漢陽 李白
天落白玉棺，王喬辭葉縣。一去未千年，漢陽復相見。猶乘飛鳧舃，尚識仙人面。鬢髮何青青，童顏皎如練。吾曾弄海水，清淺嗟三變。果愜麻姑言，時光速流電。與君數杯酒，可以窮歡宴。白雲歸去來，何事坐交戰。
贈漢陽輔錄事二首 一 李白
聞君罷官意，我抱漢川湄。借問久疎索，何如聽訟時。天清江月白，心靜海鷗知。應念投沙客，空餘弔屈悲。
贈漢陽輔錄事二首 二 李白
鸚鵡洲橫漢陽渡，水引寒煙沒江樹。南浦登樓不見君，君今罷官在何處？漢口雙魚白錦鱗，令傳尺素報情人。其中字數無多少，祗是相思秋復春。
江夏贈韋南陵冰 李白
胡驕馬驚沙塵起，胡雛飲馬天津水。君爲張掖近酒泉，我竄三巴九千里。天地再新法令寬，夜郎遷客帶霜寒。西憶故人不可見，東風吹夢到長安。寧期此地忽相遇，驚喜茫如墮煙霧。玉簫金管喧四筵，苦心不得申長句。昨日繡衣傾綠尊，病如桃李竟何言。昔騎天子大宛馬，今乘款段諸侯門。賴遇南平豁方寸，復兼夫子持清論。有似山開萬里雲，四望青天解人悶。人悶還心悶，苦辛長苦辛。愁來飲酒二千石，寒灰重暖生陽春。山公醉後能騎馬，別是風流賢主人。頭陀雲月多僧氣，山水何曾稱人意。不然鳴笳按鼓戲滄流，呼取江南女兒歌櫂謳。我且爲君槌碎黃鶴樓，君亦爲吾倒却鵡鸚洲。赤壁爭雄如夢裏，且須歌舞寬離憂。
贈從弟南平太守之遙二首 一 李白
少年不得意，落魄無安居。願隨任公子，欲釣吞舟魚。常時飲酒逐風景，壯心遂與功名疎。蘭生谷底人不鋤，雲在高山空卷舒。漢家天子馳駟馬，赤軍蜀道迎相如。天門九重謁聖人，龍顏一解四海春。彤庭左右呼萬歲，拜賀明主收沈淪。翰林秉筆回英眄，麟閣崢嶸誰可見。承恩初入銀臺門，著書獨在金鑾殿。龍鉤雕鐙白玉鞍，象牀綺席黃金盤。當時笑我微賤者，却來請謁爲交歡。一朝謝病遊江海，疇昔相知幾人在。前門長揖後門關，今日結交明日改。愛君山岳心不移，隨君雲霧迷所爲。夢得池塘生春草，使我長價登樓詩。別後遙傳臨海作，可見羊何共和之。
贈從弟南平太守之遙二首 二 李白
東平與南平，今古兩步兵。素心愛美酒，不是顧專城。謫官桃源去，尋花幾處行。秦人如舊識，出戶笑相迎。
贈潘侍御論錢少陽 李白
繡衣柱史何昂藏，鐵冠白筆橫秋霜。三軍論事多引納，堦前虎士羅干將。雖無二十五老者，且有一翁錢少陽。眉如松雪齊四皓，調笑可以安儲皇。君能禮此最下士，九州拭目瞻清光。
贈柳圓 李白
竹實滿秋浦，鳳來何苦飢。還同月下鵲，三繞未安枝。夫子即瓊樹，傾柯拂羽儀。懷君戀明德，歸去日相思。
流夜郎半道承恩放還兼欣剋復之美書懷示息秀才 李白
黃口爲人羅，白龍乃魚服。得罪豈怨天，以愚陷網目。鯨鯢未翦滅，豺狼屢翻覆。悲作楚地囚，何日秦庭哭。遭逢二明主，前後兩遷逐。去國愁夜郎，投身竄荒谷。半道雪屯蒙，曠如鳥出籠。遙欣剋復美，光武安可同。天子巡劒閣，儲皇守扶風。揚袂正北辰，開襟攬羣雄。胡兵出月窟，雷破關之東。左掃因右拂，旋收洛陽宮。迴輿入咸京，席卷六合通。叱咤開帝業，手成天地功。大駕還長安，兩日忽再中。一朝讓寶位，劒璽傳無窮。媿無秋豪力，誰念矍鑠翁。弋者何所慕，高飛仰冥鴻。棄劒學丹砂，臨鑪雙玉童。寄言息夫子，歲晚陟方蓬。
贈張相鎬二首 一 李白
神器難竊弄，天狼窺紫宸。六龍遷白日，四海暗胡塵。昊穹降元宰，君子方經綸。澹然養浩氣，歘起持大鈞。秀骨象山嶽，英謀合鬼神。佐漢解鴻門，生唐爲後身。擁旄秉金鉞，伐鼓乘朱輪。虎將如雷霆，總戎向東巡。諸侯拜馬首，猛士騎鯨鱗。澤被魚鳥悅，令行草木春。聖智不失時，建功及良辰。醜虜安足紀，可貽幗與巾。倒瀉溟海珠，盡爲入幕珍。馮異獻赤伏，鄧生倏來臻。庶同昆陽舉，再覩漢儀新。昔爲管將鮑，中奔吳隔秦。一生欲報主，百代思榮親。其事竟不就，哀哉難重陳。臥病宿松山，蒼茫空四鄰。風雲激壯志，枯槁驚常倫。聞君自天來，目張氣益振。亞夫得劇孟，敵國空無人。捫蝨對桓公，願得論悲辛。大塊方噫氣，何辭鼓青蘋。斯言儻不合，歸老漢江濱。
贈張相鎬二首 二 李白
本家隴西人，先爲漢邊將。功略葢天地，名飛青雲上。苦戰竟不侯，富年頗惆悵。世傳崆峒勇，氣激金風壯。英烈遺厥孫，百代神猶王。十五觀奇書，作賦凌相如。龍顏惠殊寵，麟閣憑天居。晚途未云已，蹭蹬遭讒毀。想像晉末時，崩騰胡塵起。衣冠陷鋒鏑，戎虜盈朝市。石勒窺神州，劉聰劫天子。撫劒夜吟嘯，雄心日千里。誓欲斬鯨鯢，澄清洛陽水。六合灑霖雨，萬物無彫枯。我揮一杯水，自笑何區區。因人恥成事，貴欲決良圖。滅虜不言功，飄然陟蓬壺。惟有安期舃，留之滄海隅。
聞謝楊兒吟猛虎詞因此有贈 李白
同州隔秋浦，聞吟猛虎詞。晨朝來借問，知是謝楊兒。
宿清溪主人 李白
夜到清溪宿，主人碧巖裏。簷楹挂星斗，枕席響風水。月落西山時，啾啾夜猨起。
繫尋陽上崔相渙三首 一 李白
邯鄲四十萬，同日陷長平。能迴造化筆，或冀一人生。
繫尋陽上崔相渙三首 二 李白
毛遂不墮井，曾參寧殺人。虛言誤公子，投杼惑慈親。白璧雙明月，方知一玉真。
繫尋陽上崔相渙三首 三 李白
虛傳一片雨，枉作陽臺神。縱爲夢裏相隨去，不是襄王傾國人。
贈別舍人弟臺卿之江南 李白
去國客行遠，還山秋夢長。梧桐落金井，一葉飛銀牀。覺罷攬明鏡，鬢毛颯已霜。良圖委蔓草，古貌成枯桑。欲道心下事，時人疑夜光。因爲洞庭葉，飄落之瀟湘。令弟經濟士，謫居我何傷。潛虬隱尺水，著論談興亡。客遇王子喬，口傳不死方。入洞過天地，登真朝玉皇。吾將撫爾背，揮手遂翱翔。
醉後贈王歷陽 李白
書禿千兔毫，詩裁兩牛腰。筆蹤起龍虎，舞袖拂雲霄。雙歌二胡姬，更奏遠清朝。舉酒挑朔雪，從君不相饒。
贈歷陽褚司馬 李白
北堂千萬壽，侍奉有光輝。先同稚子舞，更著老萊衣。因爲小兒啼，醉倒月下歸。人聞無此樂，此樂世中稀。
對雪醉後贈王歷陽 李白
有身莫犯飛龍鱗，有手莫辮猛虎鬚。君看昔日汝南市，白頭仙人隱玉壺。子猷聞風動窻竹，相邀共醉杯中綠。歷陽何異山陰時，白雪飛花亂人目。君家有酒我何愁，客多樂酣秉燭遊。謝尚自能鸜鵒舞，相如免脫鷫鸘裘。清晨鼓櫂過江去，千里相思明月樓。
贈宣城宇文太守兼呈崔侍御 李白
白若白鷺鮮，清如清唳蟬。受氣有本性，不爲外物遷。飲水箕山上，食雪首陽顛。迴車避朝歌，掩口去盜泉。岧嶢廣成子，倜儻魯仲連。卓絕二公外，丹心無間然。昔攀六龍飛，今作百鍊鉛。懷恩欲報主，投佩向北燕。彎弓綠弦開，滿月不憚堅。閑騎駿馬獵，一射兩虎穿。回旋若流光，轉背落雙鳶。胡虜三嘆息，兼知五兵權。鎗鎗突雲將，却掩我之妍。多逢剿絕兒，先著祖生鞭。據鞍空矍鑠，壯志竟誰宣。蹉跎復來歸，憂恨坐相煎。無風難破浪，失計長江邊。危苦惜頹光，金波忽三圓。時遊敬亭上，閑聽松風眠。或弄宛溪月，虛舟信洄沿。顏公二十萬，盡付酒家錢。興發每取之，聊向醉中仙。過此無一事，靜談秋水篇。君從九卿來，水國有豐年。魚鹽滿市井，布帛如雲煙。下馬不作威，冰壺照清川。霜眉邑中叟，皆美太守賢。時時慰風俗，往往出東田。竹馬數小兒，拜迎白鹿前。含笑問使君，日晚可迴旋。遂歸池上酌，掩抑清風絃。曾標橫浮雲，下撫謝朓肩。樓高碧海出，樹古青蘿懸。光祿紫霞杯，伊昔忝相傳。良圖掃沙漠，別夢繞旌旃。富貴日成疎，願言杳無緣。登龍有直道，倚玉阻芳筵。敢獻繞朝策，思同郭泰船。何言一水淺，似隔九重天。崔生何傲岸，縱酒復談玄。身爲名公子，英才苦迍邅。鳴鳳託高梧，凌風何翩翩。安知慕羣客，彈劒拂秋蓮。
贈宣城趙太守悅 李白
趙得寶符盛，山河功業存。三千堂上客，出入擁平原。六國揚清風，英聲何喧喧。大賢茂遠業，虎竹光南藩。錯落千丈松，虬龍盤古根。枝下無俗草，所植唯蘭蓀。憶在南陽時，始承國士恩。公爲柱下史，脫繡歸田園。伊昔簪白筆，幽都逐遊魂。持斧冠三軍，霜清天北門。差池宰兩邑，鶚立重飛翻。焚香入蘭臺，起草多芳言。夔龍一顧重，矯翼凌翔鵷。赤縣揚雷聲，彊項聞至尊。驚飆頹秀木，跡屈道彌敦。出牧歷三郡，所居猛獸奔。遷人同衛鶴，謬上懿公軒。自笑東郭履，側慙狐白溫。閑吟步竹石，精義忘朝昏。顦顇成醜士，風雲何足論。獮猴騎土牛，羸馬夾雙轅。願借羲皇景，爲人照覆盆。溟海不振蕩，何由縱鵬鯤。所期玄津白，倜儻假騰騫。
贈從弟宣州長史昭 李白
淮南望江南，千里碧山對。我行倦過之，半落青天外。宗英佐雄郡，水陸相控帶。長川豁中流，千里瀉吳會。君心亦如此，包納無小大。搖筆起風霜，推誠結仁愛。訟庭垂桃李，賓館羅軒蓋。何意蒼梧雲，飄然忽相會。才將聖不偶，命與時俱背。獨立山海間，空老聖明代。知音不易得，撫劒增感慨。當結九萬期，中途莫先退。
於五松山贈南陵常贊府 李白
爲草當作蘭，爲木當作松。蘭秋香風遠，松寒不改容。松蘭相因依，蕭艾徒丰茸。雞與雞幷食，鸞與鸞同枝。揀珠去沙礫，但有珠相隨。遠客投名賢，真堪寫懷抱。若惜方寸心，待誰可傾倒。虞卿棄趙相，便與魏齊行。海上五百人，同日死田橫。當時不好賢，豈傳千古名。願君同心人，於我少留情。寂寂還寂寂，出門迷所適。長鋏歸來乎，秋風思歸客。
自梁園至敬亭山見會公談陵陽山水兼期同遊因有此贈 李白
我隨秋風來，瑤草恐衰歇。中途寡名山，安得弄雲月。渡江如昨日，黃葉向人飛。敬亭愜素尚，弭櫂流清輝。冰谷明且秀，陵巒抱江城。粲粲吳與史，衣冠耀天京。水國饒英奇，潛光臥幽草。會公真名僧，所在即爲寶。開堂振白拂，高論橫青雲。雪山掃粉壁，墨客多新文。爲余話幽棲，且述陵陽美。天開白龍潭，月映清秋水。黃山望石柱，突兀誰開張。黃鶴久不來，子安在蒼茫。東南焉可窮，山鳥飛絕處。稠疊千萬峰，相連入雲去。聞此期振策，歸來空閉關。相思如明月，可望不可攀。何當移白足，早晚凌蒼山。且寄一書札，令予解愁顏。
贈友人三首 一 李白
蘭生不當戶，別是閑庭草。夙被霜露欺，紅榮已先老。謬接瑤華枝，結根君王池。顧無馨香美，叨沐清風吹。餘芳若可佩，卒歲長相隨。
贈友人三首 二 李白
袖中趙匕首，買自徐夫人。玉匣閉霜雪，經燕復歷秦。其事竟不捷，淪落歸沙塵。持此願投贈，與君同急難。荆卿一去後，壯士多摧殘。長號易水上，爲我揚波瀾。鑿井當及泉，張帆當濟川。廉夫唯重義，駿馬不勞鞭。人生貴相知，何必金與錢。
贈友人三首 三 李白
慢世薄功業，非無胷中畫。謔浪萬古賢，以爲兒童劇。立產如廣費，匡君懷長策。但苦山北寒，誰知道南宅。歲酒上逐風，霜鬢兩邊白。蜀主思孔明，晉家望安石。時人列五鼎，談笑期一擲。虎伏被胡塵，漁歌遊海濱。弊裘恥妻嫂，長劒託交親。夫子秉家義，羣公難與隣。莫持西江水，空許東溟臣。他日青雲去，黃金報主人。
陳情贈友人 李白
延陵有寶劒，價重千黃金。觀風歷上國，暗許故人深。歸來挂墳松，萬古知其心。懦夫感達節，壯士激青衿。鮑生薦夷吾，一舉置齊相。斯人無良朋，豈有青雲望。臨財不苟取，推分固詞讓。後世稱其賢，英風邈難尚。論交但若此，友道孰云喪。多君騁逸藻，掩映當時人。舒文振頹波，秉德冠彝倫。卜居乃此地，共井爲比隣。清琴弄雲月，美酒娛冬春。薄德中見捐，忽之如遺塵。英豪未豹變，自古多艱辛。他人縱以疎，君意宜獨親。奈何成離居，相去復幾許。飄風吹雲霓，蔽目不得語。投珠冀相報，按劒恐相距。所思採芳蘭，欲贈隔荆渚。沈憂心若醉，積恨淚如雨。願假東壁輝，餘光照貧女。
贈從弟冽 李白
楚人不識鳳，重價求山雞。獻主昔云是，今來方覺迷。自居漆園北，久別咸陽西。風飄落日去，節變流鶯啼。桃李寒未開，幽關豈來蹊。逢君發花萼，若與青雲齊。及此桑葉綠，春蠶起中閨。日出布穀鳴，田家擁鋤犂。顧余乏尺土，東作誰相攜。傅說降霖雨，公輸造雲梯。羌戎事未息，君子悲塗泥。報國有長策，成功羞執珪。無由謁明主，杖策還蓬藜。他年爾相訪，知我在磻溪。
贈閭丘處士 李白
賢人有素業，乃在沙塘陂。竹影掃秋月，荷衣落古池。閑讀山海經，散帙臥遙帷。且耽田家樂，遂曠林中期。野酌勸芳酒，園蔬烹露葵。如能樹桃李，爲我結茅茨。
贈錢徵君少陽 李白
白玉一杯酒，綠楊三月時。春風餘幾日，兩鬢各成絲。秉燭唯須飲，投竿也未遲。如逢渭川獵，猶可帝王師。
贈宣州靈源寺仲濬公 李白
敬亭白雲氣，秀色連蒼梧。下映雙溪水，如天落鏡湖。此中積龍象，獨許濬公殊。風韻逸江左，文章動海隅。觀心同水月，解領得明珠。今日逢支遁，高談出有無。
贈僧朝美 李白
水客凌洪波，長鯨湧溟海。百川隨龍舟，噓吸竟安在。中有不死者，探得明月珠。高價傾宇宙，餘輝照江湖。苞卷金縷褐，蕭然若空無。誰人識此寶，竊笑有狂夫。了心何言說，各勉黃金軀。
贈黃山胡公求白鷴 李白
請以雙白璧，買君雙白鷴。白鷴白如錦，白雪恥容顏。照影玉潭裏，刷毛琪樹間。夜棲寒月靜，朝步落花閑。我願得此鳥，翫之坐碧山。胡公能輟贈，籠寄野人還。
登敬亭山南望懷古贈竇主簿 李白
敬亭一迴首，目盡天南端。仙者五六人，常聞此遊盤。谿流琴高水，石聳麻姑壇。白龍降陵陽，黃鶴呼子安。羽化騎日月，雲行翼鴛鸞。下視宇宙間，四溟皆波瀾。汰絕目下事，從之復何難。百歲落半途，前期浩漫漫。彊食不成味，清晨起長嘆。願隨子明去，鍊火燒金丹。
經亂後將避地剡中留贈崔宣城 李白
雙鵝飛洛陽，五馬渡江徼。何意上東門，胡雛更長嘯。中原走豺虎，烈火焚宗廟。太白晝經天，頹陽掩餘照。王城皆蕩覆，世路成奔峭。四海望長安，嚬眉寡西笑。蒼生疑落葉，白骨空相弔。連兵似雪山，破敵誰能料。我垂北溟翼，且學南山豹。崔子賢主人，歡娛每相召。胡牀紫玉笛，却坐青雲呌。楊花滿州城，置酒同臨眺。忽思剡溪去，水石遠清妙。雪盡天地明，風開湖山貌。悶爲洛生詠，醉發吳越調。赤霞動金光，日足森海嶠。獨散萬古意，閑垂一溪釣。猨近天上啼，人移月邊櫂。無以墨綬苦，來求丹砂要。華髮長折腰，將貽陶公誚。
獻從叔當塗宰陽冰 李白
金鏡霾六國，亡新亂天經。焉知高光起，自有羽翼生。蕭曹安𡸣屼，耿賈摧欃槍。吾家有季父，傑出聖代英。雖無三台位，不借四豪名。激昂風雲氣，終協龍虎精。弱冠燕趙來，賢彥多逢迎。魯連善談笑，季布折公卿。遙知禮數絕，常恐不合幷。惕想結宵夢，素心久已冥。顧慙青雲器，謬奉玉樽傾。山陽五百年，綠竹忽再榮。高歌振林木，大笑喧雷霆。落筆灑篆文，崩雲使人驚。吐辭又炳煥，五色羅華星。秀句滿江國，高才掞天庭。宰邑艱難時，浮雲空古城。居人若薙草，掃地無纖莖。惠澤及飛走，農夫盡歸耕。廣漢水萬里，長流玉琴聲。雅頌播吳越，還如泰階平。小子別金陵，來時白下亭。羣鳳憐客鳥，差池相哀鳴。各拔五色毛，意重泰山輕。贈微所費廣，斗水澆長鯨。彈劒歌苦寒，嚴風起前楹。月銜天門曉，霜落牛渚清。長歎即歸路，臨川空屏營。
書懷贈南陵常贊府 李白
歲星入漢年，方朔見明主。調笑當時人，中天謝雲雨。一去麒麟閣，遂將朝市乖。故交不過門，秋草日上階。當時何特達，獨與我心諧。置酒凌歊臺，歡娛未曾歇。歌動白紵山，舞迴天門月。問我心中事，爲君前致辭。君看我才能，何似魯仲尼。大聖猶不遇，小儒安足悲。雲南五月中，頻喪渡瀘師。毒草殺漢馬，張兵奪雲旗。至今西二河，流血擁僵屍。將無七擒略，魯女惜園葵。咸陽天下樞，累歲人不足。雖有數斗玉，不如一盤粟。賴得契宰衡，持釣慰風俗。自顧無所用，辭家方來歸。霜驚壯士髮，淚滿逐臣衣。以此不安席，蹉跎身世違。終當滅衛謗，不受魯人譏。
安陸白兆山桃花嵒寄劉侍御綰 李白
雲臥三十年，好閑復愛仙。蓬壺雖冥絕，鸞鶴心悠然。歸來桃花嵒，得憩雲窗眠。對嶺人共語，飲潭猨相連。時昇翠微上，邈若羅浮巔。兩岑抱東壑，一嶂橫西天。樹雜日易隱，崖傾月難圓。芳草換野色，飛蘿搖春煙。入遠構石室，選幽開上田。獨此林下意，杳無區中緣。永辭霜臺客，千載方來旋。
淮南臥病書懷寄蜀中趙徵君蕤 李白
吳會一浮雲，飄如遠行客。功業莫從就，歲光屢奔迫。良圖俄棄損，衰疾乃綿劇。古琴藏虛匣，長劒挂空壁。楚冠懷鍾儀，越吟比莊舃。國門遙天外，鄉路遠山隔。朝憶相如臺，夜夢子雲宅。旅情初結緝，秋氣方寂歷。風入松下清，露出草間白。故人不可見，幽夢誰與適。寄書西飛鴻，贈爾慰離析。
寄弄月溪吳山人 李白
嘗聞龐德公，家住洞湖水。終身棲鹿門，不入襄陽市。夫君弄明月，滅景清淮裏。高蹤邈難追，可與古人比。清揚杳莫覩，白雲空望美。待我辭人間，攜手訪松子。
秋山寄衛尉張卿及王徵君 李白
何以折相贈，白花青桂枝。月華若夜雪，見此令人思。雖然剡溪興，不異山陰時。明發懷二子，空吟招隱詩。
望終南山寄紫閣隱者 李白
出門見南山，引領意無限。秀色難爲名，蒼翠日在眼。有時白雲起，天際自舒卷。心中與之然，託興每不淺。何當造幽人，滅跡棲絕巘。
夕霽杜陵登樓寄韋繇 李白
浮陽滅霽景，萬物生秋容。登樓送遠目，伏檻觀羣峰。原野曠超緬，關河紛雜重。清暉映竹日，翠色明雲松。蹈海寄遐想，還山迷舊蹤。徒然迫晚暮，未果諧心胷。結桂空佇立，折麻恨莫從。思君達永夜，長樂聞疎鐘。
秋夜宿龍門香山寺奉寄王方城十七丈奉國瑩上人從弟幼成令問 李白
朝發汝海東，暮棲龍門中。水寒夕波急，木落秋山空。望極九霄迥，賞幽萬壑通。目皓沙上月，心清松下風。玉斗橫網戶，銀河耿花宮。興在趣方逸，歡餘情未終。鳳駕憶王子，虎溪懷遠公。桂枝坐蕭瑟，棣華不復同。流恨寄伊水，盈盈焉可窮。
春日獨坐寄鄭明府 李白
燕麥青青遊子悲，河堤弱柳鬱金枝。長條一拂春風去，盡日飄揚無定時。我在河南別離久，那堪坐此對窻牖。情人道來竟不來，何人共醉新豐酒。
寄淮南友人 李白
紅顏悲舊國，青歲歇芳洲。不待金門詔，空持寶劒遊。海雲迷驛道，江月隱鄉樓。復作淮南客，因逢桂樹留。
沙丘城下寄杜甫 李白
我來竟何事，高臥沙丘城。城邊有古樹，日夕連秋聲。魯酒不可醉，齊歌空復情。思君若汶水，浩蕩寄南征。
聞丹丘子於城北營石門幽居中有高鳳遺跡僕離羣遠懷亦有棲遁之志因敘舊以寄之 李白
春華滄江月，秋色碧海雲。離居盈寒暑，對此長思君。思君楚水南，望君淮山北。夢魂雖飛來，會面不可得。疇昔在嵩陽，同衾臥羲皇。綠蘿笑簪紱，丹壑賤巖廊。晚途各分析，乘興任所適。僕在雁門關，君爲峨眉客。心懸萬里外，影滯兩鄉隔。長劒復歸來，相逢洛陽陌。陌上何喧喧，都令心意煩。迷津覺路失，託勢隨風飜。以茲謝朝列，長嘯歸故園。故園恣閑逸，求古散縹帙。久欲入名山，婚娶殊未畢。人生信多故，世事豈惟一。念此憂如焚，悵然若有失。聞君臥石門，宿昔契彌敦。方從桂樹隱，不羨桃花源。高風起遐曠，幽人跡復存。松風清瑤瑟，溪月湛芳樽。安居偶佳賞，丹心期此論。
淮陰書懷寄王宗成 李白
沙墩至梁苑，二十五長亭。大舶夾雙艣，中流鵝鸛鳴。雲天掃空碧，川嶽涵餘清。飛鳧從西來，適與佳興幷。眷言王喬舃，婉孌故人情。復此親懿會，而增交道榮。沿洄且不定，飄忽悵徂征。暝投淮陰宿，欣得漂母迎。斗酒烹黃雞，一餐感素誠。予爲楚壯士，不是魯諸生。有德必報之，千金恥爲輕。緬書羇孤意，遠寄櫂歌聲。
聞王昌齡左遷龍標遙有此寄 李白
楊花落盡子規啼，聞道龍標過五溪。我寄愁心與明月，隨風直到夜郎西。
寄王屋山人孟大融 李白
我昔東海上，勞山餐紫霞。親見安期公，食棗大如瓜。中年謁漢主，不愜還歸家。朱顏謝春輝，白髮見生涯。所期就金液，飛步登雲車。願隨夫子天壇上，閑與仙人掃落花。
憶舊遊寄譙郡元參軍 李白
憶昔洛陽董糟丘，爲余天津橋南造酒樓。黃金白璧買歌笑，一醉累月輕王侯。海內賢豪青雲客，就中與君心莫逆。迥山轉海不作難，傾情倒意無所惜。我向淮南攀桂枝，君留洛北愁夢思。不忍別，還相隨，相隨迢迢訪仙城。三十六曲水迴縈，一溪初入千花明。萬壑度盡松風聲，銀鞍金絡倒平地，漢東太守來相迎。紫陽之真人，邀我吹玉笙。餐霞樓上動仙樂，嘈然宛似鸞鳳鳴。袖長管催欲輕舉，漢中太守醉起舞。手持錦袍覆我身，我醉橫眠枕其股。當筵意氣凌九霄，星離雨散不終朝，分飛楚關山水遙。余既還山尋故巢，君亦歸家渡渭橋。君家嚴君勇貔虎，作尹幷州遏戎虜。五月相呼度太行，摧輪不道羊腸苦。行來北涼歲月深，感君貴義輕黃金。瓊杯綺食青玉案，使我醉飽無歸心。時時出向城西曲，晉祠流水如碧玉。浮舟弄水簫鼓鳴，微波龍鱗莎草綠。興來攜妓恣經過，其若楊花似雪何。紅粧欲醉宜斜日，百尺清潭寫翠娥。翠娥嬋娟初月輝，美人更唱舞羅衣。清風吹歌人空去，歌曲自繞行雲飛。此時行樂難再遇，西遊因獻長楊賦。北闕青雲不可期，東山白首還歸去。渭橋南頭一遇君，酇臺之北又離羣。問余別恨知多少，落花春暮爭紛紛。言亦不可盡，情亦不可極。呼兒長跪緘此辭，寄君千里遙相憶。
月夜江行寄崔員外宗之 李白
飄飄江風起，蕭颯海樹秋。登艫美清夜，挂席移輕舟。月隨碧山轉，水合青天流。杳如星河上，但覺雲林幽。歸路方浩浩，徂川去悠悠。徒悲蕙草歇，復聽菱歌愁。岸曲迷後浦，沙明瞰前洲。懷君不可見，望遠增離憂。
宿白鷺洲寄楊江寧 李白
朝別朱雀門，暮棲白鷺洲。波光搖海月，星影入城樓。望美金陵宰，如思瓊樹憂。徒令魂入夢，飜覺夜成秋。綠水解人意，爲余西北流。因聲玉琴裏，蕩漾寄君愁。
新林浦阻風寄友人 李白
潮水定可信，天風難與期。清晨西北轉，薄暮東南吹。以此難挂席，佳期益相思。海月破圓影，菰蔣生綠池。昨日北湖梅，開花已滿枝。今朝東門柳，夾道垂青絲。歲物忽如此，我來定幾時。紛紛江上雪，草草客中悲。明發新林浦，空吟謝朓詩。
寄韋南陵冰余江上乘興訪之遇尋顏尚書笑有此贈 李白
南船正東風，北船來自緩。江上相逢借問君，語笑未了風吹斷。聞君攜伎訪情人，應爲尚書不顧身。堂上三千珠履客，甕中百斛金陵春。恨我阻此樂，淹留楚江濱。月色醉遠客，山花開欲然。春風狂殺人，一日劇三年。乘興嫌太遲，焚却子猷船。夢見五柳枝，已堪挂馬鞭。何日到彭澤，長歌陶令前。
題情深樹寄象公 李白
腸斷枝上猨，淚添山下樽。白雲見我去，亦爲我飛翻。
北山獨酌寄韋六 李白
巢父將許由，未聞買山隱。道存跡自高，何憚去人近。紛吾下茲嶺，地閑喧亦泯。門橫羣岫開，水鑿衆泉引。屏高而在雲，竇深莫能準。川光晝昏凝，林氣夕淒緊。於焉摘朱果，兼得養玄牝。坐月觀寶書，拂霜弄瑤軫。傾壺事幽酌，顧影還獨盡。念君風塵游，傲爾令自哂。
寄當塗趙少府炎 李白
晚登高樓望，木落雙江清。寒山饒積翠，秀色連州城。目送楚雲盡，心悲胡雁聲。相思不可見，迴首故人情。
寄東魯二稚子 李白
吳地桑葉綠，吳蠶已三眠。我家寄東魯，誰種龜陰田。春事已不及，江行復茫然。南風吹歸心，飛墮酒樓前。樓東一株桃，枝葉拂青煙。此樹我所種，別來向三年。桃今與樓齊，我行尚未旋。嬌女字平陽，折花倚桃邊。折花不見我，淚下如流泉。小兒名伯禽，與姊亦齊肩。雙行桃樹下，撫背復誰憐。念此失次第，肝腸日憂煎。裂素寫遠意，因之汶陽川。
獨酌清溪江石上寄權昭夷 李白
我攜一樽酒，獨上江祖石。自從天地開，更長幾千尺。舉杯向天笑，天迴日西照。永願坐此石，長垂嚴陵釣。寄謝山中人，可與爾同調。
禪房懷友人岑倫 李白
嬋娟羅浮月，搖豔桂水雲。美人竟獨往，而我安得羣。一朝語笑隔，萬里懽情分。沈吟綵霞沒，夢寐羣芳歇。歸鴻渡三湘，遊子在百粵。邊塵染衣劒，白日彫華髮。春風變楚關，秋聲落吳山。草木結悲緒，風沙淒苦顏。朅來已永久，頹思如循環。飄飄限江裔，想像空留滯。離憂每醉心，別淚徒盈袂。坐愁青天末，出望黃雲蔽。目極何悠悠，梅花南嶺頭。空長滅征鳥，水闊無還舟。寶劒終難託，金囊非易求。歸來儻有問，桂樹山之幽。
廬山謠寄盧侍御虛舟 李白
我本楚狂人，鳳歌笑孔丘。手持綠玉杖，朝別黃鶴樓。五嶽尋仙不辭遠，一生好入名山遊。廬山秀出南斗傍，屏風九疊雲錦張，影落明湖青黛光。金闕前開二峰長，銀河倒挂三石梁。香爐瀑布遙相望，迴厓沓嶂凌蒼蒼。翠影紅霞映朝日，鳥飛不到吳天長。登高壯觀天地間，大江茫茫去不還。黃雲萬里動風色，白波九道流雪山。好爲廬山謠，興因廬山發。閑窺石鏡清我心，謝公行處蒼苔沒。早服還丹無世情，琴心三疊道初成。遙見仙人綵雲裏，手把芙蓉朝玉京。先期汗漫九垓上，願接盧敖遊太清。
下尋陽城汎彭蠡寄黃判官 李白
浪動灌嬰井，尋陽江上風。開帆入天鏡，直向彭湖東。落景轉疎雨，晴雲散遠空。名山發佳興，清賞亦何窮。石鏡挂遙月，香爐滅彩虹。相思俱對此，舉目與君同。
書情寄從弟邠州長史昭 李白
自笑客行久，我行定幾時。綠楊已可折，攀取最長枝。翩翩弄春色，延佇寄相思。誰言貴此物，意願重瓊蕤。昨夢見惠連，朝吟謝公詩。東風引碧草，不覺生華池。臨翫忽云夕，杜鵑夜鳴悲。懷君芳歲歇，庭樹落紅滋。
春日歸山寄孟浩然 李白
朱紱遺塵境，青山謁梵筵。金繩開覺路，寶筏度迷川。嶺樹攢飛栱，嵒花覆谷泉。墖形標海月，樓勢出江煙。香氣三天下，鐘聲萬壑連。荷秋珠已滿，松密蓋初圓。鳥聚疑聞法，龍參若護禪。媿非流水韻，叨入伯牙弦。
流夜郎永華寺寄尋陽羣官 李白
朝別凌煙樓，賢豪滿行舟。暝投永華寺，賓散予獨醉。願結九江流，添成萬行淚。寫意寄廬嶽，何當來此地。天命有所懸，安得苦愁思。
流夜郎至西塞驛寄裴隱 李白
揚帆借天風，水驛苦不緩。平明及西塞，已先投沙伴。迴巒引羣峰，橫蹙楚山斷。砯衝萬壑會，震沓百川滿。龍怪潛溟波，俟時救炎旱。我行望雷雨，安得霑枯散。鳥去天路長，人愁春光短。空將澤畔吟，寄爾江南管。
自漢陽病酒歸寄王明府 李白
去歲左遷夜郎道，琉璃硯水長枯槁。今年敕放巫山陽，蛟龍筆翰生輝光。聖主還聽子虛賦，相如却與論文章。願掃鸚鵡洲，與君醉百場。嘯起白雲飛七澤，歌吟淥水動三湘。莫惜連船沽美酒，千金一擲買春芳。
望漢陽柳色寄王宰 李白
漢陽江上柳，望客引東枝。樹樹花如雪，紛紛亂若絲。春風傳我意，草木別前知。寄謝弦歌宰，西來定未遲。
江夏寄漢陽輔錄事 李白
誰道此水廣，狹如一匹練。江夏黃鶴樓，青山漢陽縣。大語猶可聞，故人難可見。君草陳琳檄，我書魯連箭。報國有壯心，龍顏不迴眷。西飛精衛鳥，東海何由填。鼓角徒悲鳴，樓船習征戰。抽劒步霜月，夜行空庭徧。長呼結浮雲，埋沒顧榮扇。他日觀軍容，投壺接高宴。
早春寄王漢陽 李白
聞道春還未相識，走傍寒梅訪消息。昨夜東風入武陽，陌頭楊柳黃金色。碧水浩浩雲茫茫，美人不來空斷腸。預拂青山一片石，與君連日醉壺觴。
江上寄元六林宗 李白
霜落江始寒，楓葉綠未脫。客行悲清秋，永路苦不達。滄波眇川汜，白日隱天末。停櫂依林巒，驚猿相呌聒。夜分河漢轉，起視溟漲闊。涼風何蕭蕭，流水鳴活活。浦沙淨如洗，海月明可掇。蘭交空懷思，瓊樹詎解渴。勗哉滄洲心，歲晚庶不奪。幽賞頗自得，興遠與誰豁。
涇溪東亭寄鄭少府諤 李白
我遊東亭不見君，沙上行將白鷺羣。白鷺行時散飛去，又如雪點青山雲。欲往涇溪不辭遠，龍門蹙波虎眼轉。杜鵑花開春已闌，歸向陵陽釣魚晚。
宣州九日聞崔四侍御與宇文太守遊敬亭余時登響山不同此賞醉後寄崔侍御二首 一 李白
九日茱萸熟，插鬢傷早白。登高望山海，滿目悲古昔。遠訪投沙人，因爲逃名客。故交竟誰在，獨有崔亭伯。重陽不相知，載酒任所適。手持一枝菊，調笑二千石。日暮岸幘歸，傳呼隘阡陌。彤襜雙白鹿，賓從何輝赫。夫子在其間，遂成雲霄隔。良辰與美景，兩地方虛擲。晚從南峰歸，蘿月下水壁。却登郡樓望，松色寒轉碧。咫尺不可親，棄我如遺舃。
宣州九日聞崔四侍御與宇文太守遊敬亭余時登響山不同此賞醉後寄崔侍御二首 二 李白
九卿天上落，五馬道傍來。列戟朱門曉，褰幃碧嶂開。登高望遠海，召客得英才。紫綬懽情洽，黃花逸興催。山從圖上見，溪即鏡中迴。遙羨重陽作，應過戲馬臺。
寄崔侍御 李白
宛溪霜夜聽猿愁，去國長爲不繫舟。獨憐一雁飛南海，却羨雙溪解北流。高人屢解陳蕃榻，過客難登謝朓樓。此處別離同落葉，朝朝分散敬亭秋。
涇溪南藍山下有落星潭可以卜築余泊舟石上寄何判官昌浩 李白
藍岑竦天壁，突兀如鯨額。奔蹙橫澄潭，勢吞落星石。沙帶秋月明，水搖寒山碧。佳鏡宜緩櫂，清輝能留客。恨君阻歡遊，使我自驚惕。所期俱卜築，結茅鍊金液。
早過漆林渡寄萬巨 李白
西經大藍山，南來漆林渡。水色倒空青，林煙橫積素。漏流昔吞翕，沓浪競奔注。潭落天上星，龍開水中霧。嶢巖注公柵，突兀陳焦墓。嶺峭紛上干，川明屢迴顧。因思萬夫子，解渴同瓊樹。何日覩清光，相歡詠佳句。
遊敬亭寄崔侍御 李白
我家敬亭下，輙繼謝公作。相去數百年，風期宛如昨。登高素秋月，下望青山郭。俯視鴛鴦羣，飲啄自鳴躍。夫子雖蹭蹬，瑤臺雪中鶴。獨立窺浮雲，其心在寥廓。時來顧我笑，一飯葵與藿。世路如秋風，相逢盡蕭索。腰間玉具劒，意許無遺諾。壯士不可輕，相期在雲閣。
三山望金陵寄殷淑 李白
三山懷謝朓，水澹望長安。蕪沒河陽縣，秋江正北看。盧龍霜氣冷，鳷鵲月光寒。耿耿憶瓊樹，天涯寄一懽。
自金陵泝流過白璧山翫月達天門寄句容王主簿 李白
滄江泝流歸，白璧見秋月。秋月照白璧，皓如山陰雪。幽人停宵征，賈客忘早發。進帆天門山，迴首牛渚沒。川長信風來，日出宿霧歇。故人在咫尺，新賞成胡越。寄君青蘭花，惠好庶不絕。
寄上吳王三首 一 李白
淮王愛八公，攜手綠雲中。小子忝枝葉，亦攀丹桂叢。謬以詞賦重，而將枚馬同。何日背淮水，東之觀土風。
寄上吳王三首 二 李白
坐嘯廬江靜，閑聞進玉觴。去時無一物，東壁挂胡牀。
寄上吳王三首 三 李白
英明廬江守，聲譽廣平籍。灑掃黃金臺，招邀青雲客。客曾與天通，出入清禁中。襄王憐宋玉，願入蘭臺宮。
秋日魯郡堯祠亭上宴別杜補闕范侍御 李白
我覺秋興逸，誰云秋興悲。山將落日去，水與晴空宜。魯酒白玉壺，送行駐金羈。歇鞍憩古木，解帶挂橫枝。歌鼓川上亭，曲度神飆吹。雲歸碧海夕，鴈沒青天時。相失各萬里，茫然空爾思。
別魯頌 李白
誰道泰山高，下却魯連節。誰云秦軍衆，摧却魯連舌。獨立天地間，清風灑蘭雪。夫子還倜儻，攻文繼前烈。錯落石上松，無爲秋霜折。贈言鏤寶刀，千歲庶不滅。
別中都明府兄 李白
吾兄詩酒繼陶君，試宰中都天下聞。東樓喜奉連枝會，南陌愁爲落葉分。城隅淥水明秋日，海上青山隔暮雲。取醉不辭留夜月，鴈行中斷惜離羣。
夢遊天姥吟留別 李白
海客談瀛洲，煙濤微茫信難求。越人語天姥，雲霓明滅或可覩。天姥連天向天橫，勢拔五嶽掩赤城。天台四萬八千丈，對此欲倒東南傾。我欲因之夢吳越，一夜飛度鏡湖月。湖月照我影，送我至剡溪。謝公宿處今尚在，淥水蕩漾清猨啼。脚著謝公屐，身登青雲梯。半壁見海日，空中聞天雞。千巖萬轉路不定，迷花倚石忽已暝。熊咆龍吟殷巖泉，慄深林兮驚層巔。雲青青兮欲雨，水澹澹兮生煙。列缺霹靂，丘巒崩摧。洞天石扇，訇然中開。青冥浩蕩不見底，日月照耀金銀臺。霓爲衣兮風爲馬，雲之君兮紛紛而來下。虎鼓瑟兮鸞迴車，仙之人兮列如麻。忽魂悸以魄動，怳驚起而長嗟。惟覺時之枕席，失向來之煙霞。世間行樂亦如此，古來萬事東流水。別君去時何時還，且放白鹿青崖間，須行即騎訪名山。安能摧眉折腰事權貴？使我不得開心顏。
留別曹南羣官之江南 李白
我昔釣白龍，放龍溪水傍。道成本欲去，揮手凌蒼蒼。時來不關人，談笑遊軒皇。獻納少成事，歸休辭建章。十年罷西笑，覽鏡如秋霜。閉劒琉璃匣，鍊丹紫翠房。身佩豁落圖，腰垂虎鞶囊。仙人駕彩鳳，志在窮遐荒。戀子四五人，裴回未翱翔。東流送白日，驟歌蘭蕙芳。仙宮兩無從，人間久摧藏。范蠡說句踐，屈平去懷王。飄飄紫霞心，流浪憶江鄉。愁爲萬里別，復此一銜觴。淮水帝王州，金陵繞丹陽。樓臺照海色，衣馬搖川光。及此北望君，相思淚成行。朝雲落夢渚，瑤草空高堂。帝子隔洞庭，青楓滿瀟湘。懷君路綿邈，覽古情淒涼。登岳眺百川，杳然萬恨長。知戀峨眉去，弄景偶騎羊。
留別于十一兄逖裴十三遊塞垣 李白
太公渭川水，李斯上蔡門。釣周獵秦安黎元，小魚㕙兔何足言。天張雲卷有時節，吾徒莫嘆羝觸藩。于公白首大梁野，使人悵望何可論。既知朱亥爲壯士，且願束心秋毫裏。秦趙虎爭血中原，當去抱關救公子。裴生覽千古，龍鸞炳文章。悲吟雨雪動林木，放書輟劒思高堂。勸爾一杯酒，拂爾裘上霜。爾爲我楚舞，吾爲爾楚歌。且探虎穴向沙漠，鳴鞭走馬凌黃河。耻作易水別，臨岐淚滂沱。
留別王司馬嵩 李白
魯連賣談笑，豈是顧千金。陶朱雖相越，本有五湖心。余亦南陽子，時爲梁甫吟。蒼山容偃蹇，白日惜頹侵。願一佐明主，功成還舊林。西來何所爲，孤劒託知音。鳥愛碧山遠，魚遊滄海深。呼鷹過上蔡，賣畚向嵩岑。他日閑相訪，丘中有素琴。
夜別張五 李白
吾多張公子，別酌酣高堂。聽歌舞銀燭，把酒輕羅裳。橫笛弄秋月，琵琶彈陌桑。龍泉解錦帶，爲爾傾千觴。
魏郡別蘇明府因北遊 李白
魏都接燕趙，美女誇芙蓉。淇水流碧玉，舟車日奔衝。青樓夾兩岸，萬室喧歌鍾。天下稱豪貴，遊此每相逢。洛陽蘇季子，劒戟森詞鋒。六印雖未佩，軒車若飛龍。黃金數百鎰，白璧有幾雙。散盡空掉臂，高歌賦還邛。落魄乃如此，何人不相從。遠別隔兩河，雲山杳千重。何時更杯酒，再得論心胸。
留別西河劉少府 李白
秋髮已種種，所爲竟無成。閑傾魯壺酒，笑對劉公榮。謂我是方朔，人間落歲星。白衣千萬乘，何事去天庭。君亦不得意，高歌羨鴻冥。世人若醯雞，安可識梅生。雖爲刀筆吏，緬懷在赤城。余亦如流萍，隨波樂休明。自有兩少妾，雙騎駿馬行。東山春酒綠，歸隱謝浮名。
潁陽別元丹丘之淮陽 李白
吾將元夫子，異姓爲天倫。本無軒裳契，素以煙霞親。嘗恨迫世網，銘意俱未伸。松柏雖寒苦，羞逐桃李春。悠悠市朝間，玉顏日緇磷。所失重山岳，所得輕埃塵。精魄漸蕪穢，衰老相憑因。我有錦囊訣，可以持君身。當餐黃金藥，去爲紫陽賓。萬事難並立，百年猶崇晨。別爾東南去，悠悠多悲辛。前志庶不易，遠途期所遵。已矣歸去來，白雲飛天津。
留別廣陵諸公 李白
憶昔作少年，結交趙與燕。金羈絡駿馬，錦帶橫龍泉。寸心無疑事，所向非徒然。晚節覺此疎，獵精草太玄。空名束壯士，薄俗棄高賢。中回聖明顧，揮翰凌雲煙。騎虎不敢下，攀龍忽墮天。還家守清真，孤潔勵秋蟬。鍊丹費火石，採藥窮山川。臥海不關人，租稅遼東田。乘興忽復起，櫂歌溪中船。臨醉謝葛强，山公欲倒鞭。狂歌自此別，垂釣滄浪前。
廣陵贈別 李白
玉瓶沽美酒，數里送君還。繫馬垂楊下，銜盃大道間。天邊看淥水，海上見青山。興罷各分袂，何須醉別顏。
感時留別從兄徐王延年從弟延陵 李白
天籟何參差，噫然大塊吹。玄元包橐籥，紫氣何逶迤。七葉運皇化，千齡光本支。仙風生指樹，大雅歌螽斯。諸王若鸞虬，肅穆列藩維。哲兄錫茅土，聖代羅榮滋。九卿領徐方，七步繼陳思。伊昔全盛日，雄豪動京師。冠劒朝鳳闕，樓船侍龍池。鼓鐘出朱邸，金翠照丹墀。君王一顧盼，選色獻蛾眉。列戟十八年，未曾輙遷移。大臣小喑鳴，謫竄天南垂。長沙不足舞，貝錦且成詩。佐郡浙江西，病閑絕驅馳。階軒日苔蘚，鳥雀噪簷帷。時乘平肩輿，出入畏人知。北宅聊偃憩，歡愉恤惸嫠。羞言梁苑地，烜赫耀旌旗。兄弟八九人，吳秦各分離。太賢達機兆，豈獨慮安危。小子謝麟閣，雁行忝肩隨。令弟字延陵，鳳毛出天姿。清英神仙骨，芬馥茝蘭蕤。夢得春草句，將非惠連誰。深心紫河車，與我特相宜。金膏猶罔象，玉液尚磷緇。伏枕寄賓館，宛同清漳湄。藥物多見饋，珍羞亦兼之。誰道溟渤深，猶言淺恩慈。鳴蟬遊子意，促織念歸期。驕陽何太赫，海水爍龍龜。百川盡凋枯，舟檝閣中逵。策馬搖涼月，通宵出郊圻。泣別目眷眷，傷心步遲遲。願言保明德，王室佇清夷。摻袂何所道，援毫投此辭。
留別金陵諸公 李白
海水昔飛動，三龍紛戰爭。鍾山危波瀾，傾側駭奔鯨。黃旗一掃蕩，割壤開吳京。六代更霸王，遺跡見都城。至今秦淮間，禮樂秀羣英。地扇鄒魯學，詩騰顏謝名。五月金陵西，祖余白下亭。欲尋廬峰頂，先遶漢水行。香爐紫煙滅，瀑布落太清。若攀星辰去，揮手緬含情。
金陵酒肆留別 李白
風吹柳花滿店香，吳姬壓酒喚客嘗。金陵子弟來相送，欲行不行各盡觴。請君試問東流水，別意與之誰短長。
金陵白下亭留別 李白
驛亭三楊樹，正當白下門。吳煙暝長條，漢水齧古根。向來送行處，迴首阻笑言。別後若見之，爲余一攀翻。
別東林寺僧 李白
東林送客處，月出白猨啼。笑別廬山遠，何煩過虎溪。
竄夜郎於烏江留別宗十六璟 李白
君家全盛日，台鼎何陸離。斬鼇翼媧皇，鍊石補天維。一迴日月顧，三入鳳皇池。失勢青門傍，種瓜復幾時。猶會衆賓客，三千光路岐。皇恩雪憤懣，松柏含榮滋。我非東牀人，令姊忝齊眉。浪跡未出世，空名動京師。適遭雲羅解，翻謫夜郎悲。拙妻莫邪劒，及此二龍隨。慙君湍波苦，千里遠從之。白帝曉猨斷，黃牛過客遲。遙瞻明月峽，西去益相思。
留別龔處士 李白
龔子棲閑地，都無人世喧。柳深陶令宅，竹暗辟疆園。我去黃牛峽，遙愁白帝猨。贈君卷葹草，心斷竟何言。
贈別鄭判官 李白
竄逐勿復哀，慚君問寒灰。浮雲本無意，吹落章華臺。遠別淚空盡，長愁心已摧。二年吟澤畔，顦顇幾時迴。
將遊衡嶽過漢陽雙松亭留別族弟浮屠談皓 李白
秦欺趙氏璧，却入邯鄲宮。本是楚家玉，還來荆山中。丹彩瀉滄溟，精輝凌白虹。青蠅一相點，流落此時同。卓絕道門秀，談玄乃支公。延蘿結幽居，剪竹繞芳叢。涼花拂戶牖，天籟鳴虛空。憶我初來時，蒲萄開景風。今茲大火落，秋葉黃梧桐。水色夢沅湘，長沙去何窮。寄書訪衡嶠，但與南飛鴻。
留別賈舍人至二首 一 李白
大梁白雲起，飄颻來南洲。裴回蒼梧野，十見羅浮秋。鼇抃山海傾，四溟揚洪流。意欲託孤鳳，從之摩天遊。鳳苦道路難，翱翔還崑丘。不肯銜我去，哀鳴慙不周。遠客謝主人，明珠難暗投。拂拭倚天劒，西登岳陽樓。長嘯萬里風，掃清胷中憂。誰念劉越石，化爲繞指柔。
留別賈舍人至二首 二 李白
秋風吹胡霜，凋此簷下芳。折芳怨歲晚，離別悽以傷。謬攀青瑣賢，延我於北堂。君爲長沙客，我獨之夜郎。勸此一杯酒，豈惟道路長。割珠兩分贈，寸心貴不忘。何必兒女仁，相看淚成行。
渡荆門送別 李白
渡遠荆門外，來從楚國遊。山隨平野盡，江入大荒流。月下飛天鏡，雲生結海樓。仍連故鄉水，萬里送行舟。
聞李太尉大舉秦兵百萬出征東南懦夫請纓冀申一割之用半道病還留別金陵崔侍御十九韻 李白
秦出天下兵，蹴踏燕趙傾。黃河飲馬竭，赤羽連天明。太尉杖旄鉞，雲旗繞彭城。三軍受號令，千里肅雷霆。函谷絕飛鳥，武關擁連營。意在斬巨鼇，何論鱠長鯨。恨無左軍略，多愧魯連生。拂劒照嚴霜，彫戈鬘胡纓。願雪會稽恥，將期報恩榮。半道謝病還，無因東南征。亞夫未見顧，劇孟阻先行。天奪壯士心，長吁別吳京。金陵遇太守，倒屣相逢迎。羣公咸祖餞，四座羅朝英。初發臨滄觀，醉棲征虜亭。舊國見秋月，長江流寒聲。帝車信迴轉，河漢復縱橫。孤鳳向西海，飛鴻辭北溟。因之出寥廓，揮手謝公卿。
別韋少府 李白
西出蒼龍門，南登白鹿原。欲尋商山皓，猶戀漢皇恩。水國遠行邁，仙經深討論。洗心向溪月，清耳敬亭猨。築室在人境，閉門無世喧。多君枉高駕，贈我以微言。交乃意氣合，道因風雅存。別離有相思，瑤瑟與金樽。
南陵別兒童入京 李白
白酒新熟山中歸，黃雞啄黍秋正肥。呼童烹雞酌白酒，兒女嬉笑牽人衣。高歌取醉欲自慰，起舞落日爭光輝。游說萬乘苦不早，著鞭跨馬涉遠道。會稽愚婦輕買臣，余亦辭家西入秦。仰天大笑出門去，我輩豈是蓬蒿人。
別山僧 李白
何處名僧到水西，乘舟弄月宿涇溪。平明別我上山去，手攜金策踏雲梯。騰身轉覺三天近，舉足迴看萬嶺低。謔浪肯居支遁下，風流還與遠公齊。此度別離何日見，相思一夜暝猨啼。
贈別王山人歸布山 李白
王子析道論，微言破秋毫。還歸布山隱，興入天雲高。爾去安可遲，瑤草恐衰歇。我心亦懷歸，屢夢松上月。傲然遂獨往，長嘯開巖扉。林壑久已蕪，石道生薔薇。願言弄笙鶴，歲晚來相依。
江夏別宋之悌 李白
楚水清若空，遙將碧海通。人分千里外，興在一杯中。谷鳥吟晴日，江猨嘯晚風。平生不下淚，於此泣無窮。
南陽送客 李白
斗酒勿爲薄，寸心貴不忘。坐惜故人去，偏令遊子傷。離顏怨芳草，春思結垂楊。揮手再三別，臨岐空斷腸。
送張舍人之江東 李白
張翰江東去，正值秋風時。天清一鴈遠，海闊孤帆遲。白日行欲暮，滄波杳難期。吳洲如見月，千里幸相思。
送王屋山人魏萬還王屋 李白
仙人東方生，浩蕩弄雲海。沛然乘天遊，獨往失所在。魏侯繼大名，本家聊攝城。卷舒入元化，跡與古賢幷。十三弄文史，揮筆如振綺。辯折田巴生，心齊魯連子。西涉清洛源，頗驚人世喧。采秀臥王屋，因窺洞天門。朅來遊嵩峰，羽客何雙雙。朝攜月光子，暮宿玉女牕。鬼谷上窈窕，龍潭下奔潨。東浮汴河水，訪我三千里。逸興滿吳雲，飄颻淛江汜。揮手杭越間，樟亭望潮還。濤卷海門石，雲橫天際山。白馬走素車，雷奔駭心顏。遙聞會稽美，且度耶溪水。萬壑與千巖，崢嶸鏡湖裏。秀色不可名，清輝滿江城。人遊月邊去，舟在空中行。此中久延佇，入剡尋王許。笑讀曹娥碑，沈吟黃絹語。天台連四明，日入向國清。五峰轉月色，百里行松聲。靈溪咨沿越，華頂殊超忽。石梁橫青天，側足履半月。忽然思永嘉，不憚海路賒。挂席歷海嶠，迴瞻赤城霞。赤城漸微沒，孤嶼前嶢兀。水續萬古流，亭空千霜月。縉雲川谷難，石門最可觀。瀑布挂北斗，莫窮此水端。噴壁灑素雪，空濛生晝寒。却思惡溪去，寧懼惡溪惡。咆哮七十灘，水石相噴薄。路創李北海，巖開謝康樂。松風和猨聲，搜索連洞壑。徑出梅花橋，雙溪納歸潮。落帆金華岸，赤松若可招。沈約八詠樓，城西孤岧嶢。岧嶢四荒外，曠望羣川會。雲卷天地開，波連浙西大。亂流新安口，北指嚴光瀨。釣臺碧雲中，邈與蒼嶺對。稍稍來吳都，裴回上姑蘇。煙綿橫九疑，漭蕩見五湖。目極心更遠，悲歌但長吁。迴橈楚江濱，揮策揚子津。身著日本裘，昂藏出風塵。五月造我語，知非佁儗人。相逢樂無限，水石日在眼。徒干五諸侯，不致百金產。吾友揚子雲，弦歌播清芬。雖爲江寧宰，好與山公羣。乘興但一行，且知我愛君。君來幾何時，仙臺應有期。東窗綠玉樹，定長三五枝。至今天壇人，當笑爾歸遲。我苦惜遠別，茫然使心悲。黃河若不斷，白首長相思。
送當塗趙少府赴長蘆 李白
我來揚都市，送客回輕舠。因誇楚太子，便覩廣陵濤。仙尉趙家玉，英風凌四豪。維舟至長蘆，目送煙雲高。搖扇對酒樓，持袂把蟹螯。前途儻相思，登嶽一長謠。
送友人尋越中山水 李白
聞道稽山去，偏宜謝客才。千巖泉灑落，萬壑樹縈迴。東海橫秦望，西陵遶越臺。湖清霜鏡曉，濤白雪山來。八月枚乘筆，三吳張翰杯。此中多逸興，早晚向天台。
送族弟凝之滁求婚崔氏 李白
與爾情不淺，忘筌已得魚。玉臺挂寶鏡，持此意何如。坦腹東牀下，由來志氣疎。遙知向前路，擲果定盈車。
送友人遊梅湖 李白
送君游梅湖，應見梅花發。有使寄我來，無令紅芳歇。暫行新林浦，定醉金陵月。莫惜一鴈書，音塵坐胡越。
送楊山人歸天台 李白
客有思天台，東行路超忽。濤落浙江秋，沙明浦陽月。今遊方厭楚，昨夢先歸越。且盡秉燭歡，無辭凌晨發。我家小阮賢，剖竹赤城邊。詩人多見重，官燭未曾然。興引登山屐，情催泛海船。石橋如可度，攜手弄雲煙。
送溫處士歸黃山白鵝峰舊居 李白
黃山四千仞，三十二蓮峰。丹崖夾石柱，菡萏金芙蓉。伊昔昇絕頂，下窺天目松。仙人鍊玉處，羽化留餘蹤。亦聞溫伯雪，獨往今相逢。採秀辭五岳，攀巖歷萬重。歸休白鵝嶺，渴飲丹砂井。鳳吹我時來，雲車爾當整。去去陵陽東，行行芳桂叢。迴溪十六度，碧嶂盡晴空。他日還相訪，乘橋躡綵虹。
送方士趙叟之東平 李白
長桑曉洞視，五藏無全牛。趙叟得祕訣，還從方士遊。西過獲麟臺，爲我弔孔丘。念別復懷古，潸然空淚流。
送韓準裴政孔巢父還山 李白
獵客張兔罝，不能挂龍虎。所以青雲人，高歌在巖戶。韓生信英彥，裴子含清真。孔侯復秀出，俱與雲霞親。峻節凌遠松，同衾臥盤石。斧冰嗽寒泉，三子同二屐。時時或乘興，往往雲無心。出山揖牧伯，長嘯輕衣簪。昨宵夢裏還，云弄竹溪月。今晨魯東門，帳飲與君別。雪崖滑去馬，蘿徑迷歸人。相思若煙草，歷亂無冬春。
送楊少府赴選 李白
大國置衡鏡，準平天地心。羣賢無邪人，朗鑒窮情深。吾君詠南風，衮冕彈鳴琴。時泰多美士，京國會纓簪。山苗落澗底，幽松出高岑。夫子有盛才，主司得球琳。流水非鄭曲，前行遇知音。衣工剪綺繡，一悞傷千金。何惜刀尺餘，不裁寒女衾。我非彈冠者，感別但開襟。空谷無白駒，賢人豈悲吟。大道安棄物，時來或招尋。爾見山吏部，當應無陸沈。
對雪奉餞任城六父秩滿歸京 李白
龍虎謝鞭策，鵷鸞不司晨。君看海上鶴，何似籠中鶉。獨用天地心，浮雲乃吾身。雖將簪組狎，若與煙霞親。季父有英風，白眉超常倫。一官即夢寐，脫屐歸西秦。竇公敞華筵，墨客盡來臻。燕歌落胡鴈，郢曲迴陽春。征馬百度嘶，遊車動行塵。躊躇未忍去，戀此四座人。餞離駐高駕，惜別空殷勤。何時竹林下，更與步兵鄰。
魯郡堯祠送吳五之瑯琊 李白
堯沒三千歲，青松古廟存。送行奠桂酒，拜舞清心魂。日色促歸人，連歌倒芳樽。馬嘶俱醉起，分手更何言。
魯郡堯祠送竇明府薄華還西京 李白
朝策犂眉騧，舉鞭力不堪。强扶愁疾向何處，角巾微服堯祠南。長楊掃地不見日，石門噴作金沙潭。笑誇故人指絕境，山光水色青於藍。廟中往往來擊鼓，堯本無心爾何苦。門前長跪雙石人，有女如花日歌舞。銀鞍繡轂往復迴，簸林蹶石鳴風雷。遠煙空翠時明滅，白鷗歷亂長飛雪。紅泥亭子赤闌干，碧流環轉青錦湍。深沈百丈洞海底，那知不有蛟龍蟠。君不見綠珠潭水流東海，綠珠紅粉沈光彩。綠珠樓下花滿園，今日曾無一枝在。昨夜秋聲閶闔來，洞庭木落騷人哀。遂將三五少年輩，登高遠望形神開。生前一笑輕九鼎，魏武何悲銅雀臺。我歌白雲倚牕牖，爾聞其聲但揮手。長風吹月度海來，遙勸仙人一杯酒。酒中樂酣宵向分，舉觴酹堯堯可聞。何不令臯繇擁篲橫八極，直上青天揮浮雲。高陽小飲真瑣瑣，山公酩酊何如我。竹林七子去道賒，蘭亭雄筆安足誇。堯祠笑殺五湖水，至今顦悴空荷花。爾向西秦我東越，暫向瀛洲訪金闕。藍田太白若可期，爲余掃灑石上月。
金鄉送韋八之西京 李白
客自長安來，還歸長安去。狂風吹我心，西挂咸陽樹。此情不可道，此別何時遇。望望不見君，連山起煙霧。